title: Victoria Ocampo

text: Perhe matkusti Eurooppaan, josta tuli hänen toinen kotinsa. Täällä hän ystävystyi useiden aikakauden intellektuellien kanssa, joukossa olivat Rabindranath Tagore (1861–1941), Jules Supervielle (1884–1960), Jorge Luis Borges (1899–1986) ja Hermann von Keyserling (1880–1946). Hän tutustui myös Pierre Drieu La Rochelleen (1893–1945) Pariisissa vuonna 1929, ja yhdessä he matkustelivat Lontoossa ja Berliinissä. Vuonna 1931 Ocampo palasi Argentiinaan ja perusti aikakauslehden SUR, jossa hän julkaisi tekstejä Borgesilta, Henri Michaux'lta (1899–1984), André Malraux'lta (1901–1976) ja Martin Heideggeriltä (1889–1976). Hän ei kuitenkaan julkaissut Drieun tekstejä vaan sanoi tälle: "Tu es Pierre et sur cette pierre je ne bâtirai pas mon église", mutta he jäivät silti ikuisiksi ystäviksi.


title: Victoria Ocampo

text: Drieu La Rochellen jälkeen hänellä oli rakastajana Roger Caillois (1913–1978). Kuitenkin myös Drieu matkusti Argentiinaan, jossa hänestä tuli Victorian nuoremman sisaren Angelican rakastaja. Kun Drieu teki itsemurhan Ranskan vapautuksen aikana vuonna 1945, hän kirjoitti jäähyväiskirjeensä Victorialle: "Tu ne sais pas comme est bien ma mort, par une nuit superbe, ma fenêtre grande ouverte sur Paris".


title: Zefanias Suutarla

text: Zefanias Kustaanpoika Suutarla (3. joulukuuta 1834 Merimasku – 17. joulukuuta 1908 Rymättylä) oli suomalainen valtiopäiväedustaja ja talonpoika.


title: Zefanias Suutarla

text: Suutarlan vanhemmat olivat torppari Kustaa Heikinpoika ("Gustaf Henriksson") ja vaimonsa Eeva Loviisa Kaarlentytär ("Eva Lovisa Carlsdotter"), jotka oli vihitty 16. marraskuuta 1828 Merimaskussa, ja elivät tuolloin Merimaskun Kukolaisten Hevosluodossa. Zefaniaksella oli ainakin 2 veljeä ja 1 sisar, syntyneet Merimaskussa. Zefaniaksen ollessa noin 10-vuotias hänen isänsä vuokrasi Rymättylästä huonokuntoisen talon, jonka kylmässä ja vetoisessa huoneessa Zefanias vilustui, sairastui vakavasti ja joutui olemaan vuodepotilaana ja toipilaana 1½ vuotta. Tästä sairaudesta hänen fysiikkansa ei koskaan kunnolla toipunut.


title: Zefanias Suutarla

text: Zefanias ei koskaan käynyt koulua, ainoastaan 20-päiväisen rippikoulun. Hän tunsi jo lapsena suurta kiinnostusta lukemiseen ja kirjoittamiseen ja opetteli nämä taidot omin päin. Nuorukaisena hän opetteli itse ruotsin kielen, joka kaksikielisyys oli siihen aikaan talonpoikaiston keskuudessa harvinaista. Zefanias teki maataloustöitä isänsä talossa ja kävi välillä renkinä. 1858 hän avioitui Rymättylän Suutarlan lesken Anna Karolina Nummelinin (syntynyt Rymättylässä 12. syyskuuta 1824, kuoli 28. lokakuuta 1899 Rymättylässä) kanssa. Suutarla oli ratsutila eli rustholli. Zefanias hoiti tarmokkaasti tilaa ja sen viljelyksiä, kunnes lesken lapset aikaisemmasta avioliitosta alkoivat vaatia tilaa itselleen. Suutarlassa ollessaan Zefanias ryhtyi myös laivanvarustajaksi, mutta noin vuonna 1880 laivaosuudet rupesivat tuottamaan tappiota. Zefanias sai ostettua lähes rappiolla olleen Rymättylän Leiklahden ratsutilan ja kunnosti sen, paljolti tilan hyvien metsävarojen avulla. Myöhemmin hän osti Rymättylän Riiaisten Marttalan tilan.


title: Zefanias Suutarla

text: Suutarlan aikoina Zefaniakselle rupesi kertymään kunnallisia ja kirkollisia luottamustehtäviä, luku- ja kirjoitustaitoinen kun oli. Hän hoiti Rymättylän kirkon taloutta ja oli kirkonkirjuri sekä useasti kirkkoneuvoston jäsen. Soitto- ja puhetaitoisena miehenä hän hoiti välillä myös kanttorin tehtäviä ja papin ollessa estyneenä piti saarnoja ja teki muitakin papillisia töitä. Alusta saakka Suutarla oli puuhamiehenä hankkimassa kunnallishallintoa ja toimi sitten Rymättylän kunnanesimiehenä. 1866 vahvistettua kansakouluasetusta ei millään tahdottu saada toteutettua ja paljolti Suutarlan toimeliaisuuden ansiosta Rymättylään lopulta perustettiin kansakoulu. Voimakkaasta 6 vuotta kestäneestä vastustuksesta huolimatta Suutarla järjesti kuntaan myös lainakirjaston, joka oli hänen mielestään kaikkein tärkein asia. Hän toimi myös kunnan vaivaishoidon esimiehenä.


title: Zefanias Suutarla

text: Suutarla perehtyi omatoimisesti Suomen suuriruhtinaskunnan lakeihin. Hänet valittiin vuosien 1877–1878 valtiopäiville Mynämäen tuomiokunnan edustajana. Talonpoikaissäädyn edustajana hän toimi 7 valtiopäivillä 1885, 1888, 1894, 1897, 1899 1904–1905, vuodesta 1888 lähtien Maskun tuomiokunnan edustajana. Valtiopäivillä hän edusti konservatiisia näkemyksiä. Suomen kielen aseman parantamista hän ajoi ponnekkaasti, samoin maatalousasioita.


title: Zefanias Suutarla

text: Kansanvalistusseuran asiamiehenä Suutarla toimi 1875 alkaen. 1877 hänet valittiin Suomalaisen Kirjallisuuden Seuran jäseneksi.


title: Zefanias Suutarla

text: Vanhoilla päivillään Suutarla piti rymättyläläisille esitelmiä perustuslaillisuuden käsitteestä. Nämä esitelmät julkaistiin myöhemmin kirjana "Suomen perustuslakien historiallinen kehitys" (Kansanvalistusseura, 1895). Hän kirjoitti myös omaelämäkerran "Suomalaisen talonpojan elämänvaiheet" (WSOY, 1898).


title: Horst Köppel

text: Horst Köppel (s. 17. toukokuuta 1948 Stuttgart) on saksalainen jalkapallovalmentaja ja entinen hyökkääjä.


title: Horst Köppel

text: Köppel pelasi urallaan VfB Stuttgartissa ja Borussia Mönchengladbachissa. Hän edusti Gladbachia seuran menestysvuosina 1970-luvulla ja voitti seuran paidassa viisi Saksan mestaruutta ja kaksi UEFA Cupia.


title: Horst Köppel

text: Saksan maajoukkueessa Köppel pelasi 11 maaottelua ja teki kaksi maalia. Hän oli mukana Euroopan mestaruuden 1972 voittaneessa joukkueessa. Peliuransa jälkeen Köppel jatkoi jalkapallon parissa valmentajana. Hän on toiminut useiden saksalaisseurojen päävalmentajana sekä tehnyt tärkeää työtä myös apulaisvalmentajana. Hän on luotsannut 1. FC Vierseniä, Arminia Bielefeldiä, Bayer 05 Uerdingeniä, Borussia Dortmundia sekä Borussia Mönchengladbachia. Apulaisvalmentajana Köppelin uran merkittävin saavutus MM-hopea 1986 Franz Beckenbauerin apulaisena Saksan maajoukkueessa.


title: Horst Köppel

text: Borussia Dortmundin Köppel luotsasi 1989 Saksan cupin voittoon ja siirtyi tammikuussa 1992 Fortuna Düsseldorfin peräsimeen. Köppel ei onnistunut kääntämään seuran kurssia, vaan joukkue putosi 2. Bundesliigaan ja Köppel jätti seuran elokuussa 1992.


title: Horst Köppel

text: 1993–1994 Köppel toimi itävaltalaisen FC Tirol Innsbruckin päävalmentajana ja 1997 hän luotsasi japanilaisseura Urawa Red Diamondsia. 2001 Köppel palasi Borussia Dortmundiin reservi- ja amatöörijoukkueiden valmentajaksi. 2002–03 Dortmundin amatöörijoukkue nousi Köppelin johdolla Regionalliga Nordiin.


title: Horst Köppel

text: Vuonna 2004 Köppel palasi takaisin vanhaan seuraansa Borussia Mönchengladbachiin. Hän toimi amatööri- ja reservijoukkueiden valmentajana nostaen heidät taistelemaan noususta alemmilla sarjatasoilla. Lokakuussa 2004 Köppel nousi Holger Fachin seuraajaksi Borussia Mönchengladbachin ykkösjoukkueen päävalmentajaksi, mutta sai tehdä marraskuussa tilaa kokeneelle alankomaalaisluotsi Dick Advocaatille.


title: Horst Köppel

text: Köppel jatkoi Borussia Mönchengladbachin organisaatiossa alle 23-vuotiaiden joukkueen valmentajana ja huhtikuussa 2005 hän nousi Advocaatin seuraajaksi ykkösjoukkueeseen. Köppel johdatti seuran kaudella 2005–06 sijalle 10. Se oli seuran paras sijoitus 1. Bundesliigassa sitten viimeisimmän nousun 2000–01 ja kauden 1995–96 neljännen sijan.


title: Horst Köppel

text: Köppel jätti kuitenkin seuran kauden päätteeksi. Elokuussa 2006 hän siirtyi Al-Wahdan päävalmentajaksi Arabiemiraatteihin. Köppel sai kuitenkin potkut lokakuussa, kun seura oli voittanut vain yhden neljästä ensimmäisestä ottelustaan.


title: Horst Köppel

text: Suomalaismediassa uutisoitiin 12. joulukuuta 2007, että Köppel olisi hakenut Suomen maajoukkueen päävalmentajan tehtäviä.


title: Horst Köppel

text: Köppel palasi valmennustehtäviin huhtikuussa 2009, kun hän siirtyi Saksan 2. Bundesliigan hännille juuttuneen FC Ingolstadtin päävalmentajaksi. Köppel ei kuitenkaan onnistunut pelastamaan seuraa putoamiselta, vaan se oli kauden jälkeen sarjassa toiseksi viimeinen ja eroa karsintapaikkaan jäi lopulta viisi pistettä.


title: Horst Köppel

text: Köppel sai hieman yllättäen potkut tehtävistään marraskuussa 2009 Ingolstadtin oltua 3. Ligassa seitsemäntentä. Joukkue oli hävinnyt edellisen ottelunsa FC Carl Zeiss Jenalle 2–0.


title: Sati

text: Satī (Devanagari: सती; lähteestä riippuen myös sutty tai suttee) on Intiassa harjoitettu uhriseremonia, jossa naispuolinen leski poltetaan yhdessä kuolleen puolisonsa kanssa. Tiukan lainsäädännön vuoksi seremonia suoritetaan nykyään erittäin harvoin.


title: Sati

text: Näennäisesti satissa on kysymys lesken vapaaehtoisesta halusta seurata puolisoaan kuolemaan, mutta uhrin vapaaehtoisuudesta ei aina ollut täyttä varmuutta. Yleisesti hindulaisuus kuitenkin kieltää itsemurhan, minkä seurauksena satin harjoittamista on arvosteltu.


title: Sati

text: Satin hyväksynyt leski painaa ”verisen”, punaisen kädenjälkensä taloon, josta hän lähtee poltettavaksi miehensä kanssa.


title: Sati

text:
Leskenpoltto oli ylempien kastien piirissä ollut tapa, millä leski näyttää uskollisuutensa seuraamalla puolisoaan kuolemaan. Erään legendan mukaan uskollinen vaimo Savitri seurasi miestään kuolemaan, jolloin Yama-jumala palautti miehen henkiin. Itsensä miehen hautajaisissa tappanutta leskeä palvottiin jumalattarena, joka pääsi taivaaseen miehensä kanssa. Toisaalta eläviin leskiin suhtauduttiin kielteisesti, näiden uskottiin tuovan huonoa onnea. Niinpä mahtisukujen leskein olu uhrattava itsensä perheen kunnian säilyttääkseen. Luultavasti leskenpolton toivat Intiaan arjalaiset, joilla
oli tapana haudata päällikkönsä palvelijoineen ja vaimoineen


title: Sati

text: Portugalilaiset kielsivät satin Goassa noin vuonna 1515. Hollanti ja Ranska kielsivät sen siirtomaissaan Chinsurahissa ja Pondichérryssä. Britit kielsivät satin Intiassa vuonna 1861.Vuonna 1988 satista tuli rikollista toimintaa Intian laissa.


title: Anita Kulcsár

text: Anita Kulcsár (2. lokakuuta 1976 Szerencs – 19. tammikuuta 2005 Velence, Fejér) oli unkarilainen käsipalloilija ja olympiamitalisti.


title: Anita Kulcsár

text: Kulcsár kuului maajoukkueeseen, joka voitti olympiahopeaa vuoden 2000 kesäolympialaisissa Sydneyssä. Joukkueineen hän saavutti myös Euroopan-mestaruuden vuoden 2000 EM-kisoissa ja kaksi EM-pronssia (vuodet 1998 ja 2004). Hän oli mukana myös hopeaa voittaneessa maajoukkueessa Kroatiassa pidetyissä MM-kisoissa 2003. Ateenan kesäolympialaisissa 2004 Unkarin joukkue oli viides.


title: Anita Kulcsár

text: Kulcsár edusti urallaan Nyíregyházi Kölcseytä, Győri Graboplast ETO KC:tä ja Dunaferr NK:ta. Hän kuoli auto-onnettomuudessa 28-vuotiaana 19. tammikuuta 2005.


title: Työeläkeote

text: Työeläkeote on palvelu, jonka työeläkelaitokset tarjoavat henkilökohtaisten työeläketietojen seuraamiseksi ja tarkistamiseksi. Työeläkeotteesta näkee tiedot, joista eläke aikanaan lasketaan.


title: Työeläkeote

text: Suomessa työeläke on peruseläke, joka turvaa useimpien ihmisten vanhuuden ja työkyvyttömyyden aikaisen toimeentulon. Lisäksi perhe voi saada työeläkettä, jos perheenhuoltaja kuolee.


title: Työeläkeote

text: Vuodesta 2008 työeläkeote on postitettu vuosittain lähes kaikille 18–68-vuotiaille Suomessa asuville, jotka eivät vielä ole eläkkeellä. Palvelun voi saada sähköisesti suojatun nettiyhteyden kautta. Yhteyden saa työeläkejärjestelmän yhteisestä verkkopalvelusta http://www.tyoelake.fi. Vuodesta 2013 alkaen yksityisten alojen eläkelaitokset lähettävät vakuutetuille kirjallisen työeläkeotteen vain joka kolmas vuosi.


title: Työeläkeote

text: Vuoteen 2011 asti vuosittaiseen työeläkeotteeseen koottiin yksityisillä aloilla tehty ansiotyö palkkatyöstä ja yrittäjätyötuloista. Lisäksi otteella näkyvät työeläkkeeseen vaikuttavat palkattomat etuudet. Tällaisia etuuksia ovat esimerkiksi vanhempainvapaa ja opiskelututkinto tai sairaus- tai työttömyyspäivärahat. Vaikka henkilöllä ei olisi lainkaan työtä, otteella voi olla palkattomia etuuksia.


title: Työeläkeote

text: Vuodesta 2012 työeläkeotteella näytetään myös julkisella työnantajalla eli kunnalla, valtiolla, seurakunnassa ja Kelan palveluksessa tehty työ. Julkisilta aloilta kertyneestä työeläkkeestä saa lisätietoja pyytämällä niitä Kevasta.


title: Työeläkeote

text:
Otteella voi näkyä myös sellaisia työsuhteita, joista ei ole kertynyt eläkettä henkilön iän tai ansiorajojen takia.
Kansaneläkkeestä, ulkomailla tehdystä työstä ja vapaaehtoisista eläkevakuutuksista ei ole tietoja.


title: Työeläkeote

text: Otteen lähettää se työeläkelaitos, jossa henkilön viimeisin työsuhde tai yrittäjätoiminta on vakuutettu. Jos työsuhteita ei ole, otteen lähettää Eläketurvakeskus.


title: Työeläkeote

text: Työeläkkeen karttumista on syytä seurata tarkasti. Jos työeläkeotteella huomaa puutteita tai virheitä, kannattaa toimia nopeasti. Työeläkelaitoksen tarkistusvelvollisuus rajoittuu kuuden viimeisen vuoden tietoihin. Esimerkiksi vuonna 2012 työeläkelaitos selvittää pyynnöstä tiedot vuosilta 2011 – 2006. Vanhemmista tiedoista näyttövelvollisuus on otteen saajalla. Apuvälineenä tarkistuksessa voi käyttää esimerkiksi työtodistuksia ja vuosittaisia palkkalaskelmia aikaisemmista töistä. Yhteystiedot virheiden selvittämiseksi saa työeläkeotteelta.


title: Työeläkeote

text: Työeläke.fi


title: Daisy

text: Daisy tarkoittaa mm. seuraavia asioita:


title: Pyhimys (artisti)

text: Mikko Heikki Matias Kuoppala (s. 28. lokakuuta 1981 Helsinki), taiteilijanimeltään Pyhimys, on helsinkiläinen Universal Music Finlandille levyttävä rap-artisti, Johanna Kustannuksen tuotantopäällikkö ja Yellowmic Records -levy-yhtiön perustaja. Kuoppala tunnetaan soolouransa lisäksi myös rooleistaan Teflon Brothers- ja Ruger Hauer -yhtyeissä. Kuoppala on julkaissut yhteensä 13 levyä soolotuotantona ja 14 yhteistuotantona mm. Timo Pieni Huijauksen ja Heikki Kuulan kanssa.


title: Pyhimys (artisti)

text: Kuoppala kertoi Bassoradion haastattelussa syksyllä 2011 lopettavansa soolouransa, mutta jatkavan uraansa yhtyeissään Teflon Brothers ja Ruger Hauer. Kuoppala kuitenkin palasi soolotuotannon tuottamiseen 2015, ja vuonna 2018 hän esiintyy Vain elämää -ohjelman yhdeksännellä tuotantokaudella.


title: Pyhimys (artisti)

text: Kuoppala toimii myös Johanna Kustannuksen tuotantopäällikkönä vuodesta 2013. Kuoppala toimi myös Ramin Välitys -nimisen ohjelmatoimiston toimitusjohtajana 2009–2016, ennen kuin Ramin Välitys yhdistyi All Day-ohjelmatoimistoon 2017. Kuoppala on toiminut myös rap-duo JVG:n managerina vuonna 2011.


title: Pyhimys (artisti)

text: Kuoppala vietti lapsuutensa ja nuoruutensa Helsingin Kalliossa, Länsi-Pasilassa ja Malminkartanossa.


title: Pyhimys (artisti)

text: Mikko Kuoppala syntyi 28. lokakuuta 1981 Helsingin Kalliossa. Puolitoistavuotiaana hän muutti perheineen Länsi-Pasilaan. Länsi-Pasilasta perhe muutti Malminkartanoon Kuoppalan ollessa 10-vuotias. Ensimmäisen ja toisen luokan Kuoppala kävi Länsi-Pasilan ala-asteella, mutta siirtyi toisen luokan jälkeen Helsingin Suomalaiseen Yhteiskouluun. Kuoppalan puolitoista vuotta nuorempi sisko aloitti koulun kuitenkin perheen tuolloisen asuinpaikan, Malminkartanon, lähettyvillä. Hänen siskonsa kanssa samaa luokkaa kävi nykyään myös rap-artistina tunnettu Heikki Kuula, jonka kanssa Kuoppala ystävystyi.


title: Pyhimys (artisti)

text: Kuoppala on maininnut ensimmäiseksi merkittäväksi musiikilliseksi tekijäkseen yhdysvaltalaisen rockyhtye Guns N' Rosesin. Yhtyeen debyyttialbumi "Appetite for Destruction" on hänen ensimmäinen vinyylinsä, jonka hän sai sen ilmestymisvuonna 1987 ollessaan 6-vuotias.


title: Pyhimys (artisti)

text: Pyhimys siirtyi omalta levy-yhtiöltään Yellowmicilta Monsp Recordsille alkuvuodesta 2006. Tätä ennen hän julkaisi lukuisia omakustannelevyjä, muun muassa Tapaus-trilogian ("Poikkeustapaus", "Ongelmatapaus" ja "Rajatapaus") vuonna 2004. Ensimmäinen virallinen jakeluun päätynyt julkaisu oli toukokuussa 2006 ilmestynyt, kuudesta kappaleesta koostuva "Ai tähän väliin?" -EP. Sen julkaisi Monsp Records.


title: Pyhimys (artisti)

text: Syyskuussa 2007 julkaistiin Pyhimyksen ensimmäisen virallinen kokopitkä albumi "Salainen maailma". Levy oli arvostelumenestys, ja sai muun muassa musiikkilehti Rumbassa täydet viisi tähteä. Levyn jälkeen julkaistusta promo-singlestä ”Herätä mut maanantaina”, on HarhaFilms kuvannut myös musiikkivideon. Pyhimykseltä ilmestyi toinen virallinen albumi "Tulva" noin puoli vuotta ensimmäisen jälkeen maaliskuussa 2008. Artisti itse on kuvaillut tätä levyä lähes edellisen levynsä vastakohdaksi vahvasti synteettisine ja elektronisine taustoineen. Saman vuoden syksyllä julkaistiin albumi "Arvoitus koko ihminen", jonka Pyhimys teki yhteistyössä Rähinä Records -artistin Timo Pieni Huijauksen kanssa. Albumi nousi parhaimmillaan Suomen virallisen albumilistan 16. sijalle.


title: Pyhimys (artisti)

text: Pyhimys kuuluu Teflon Brothers -nimiseen yhtyeeseen Heikki Kuulan ja Volin kanssa. 29. heinäkuuta 2009 julkaistiin Teflon Brothersin esikoisalbumi "T". Albumilta julkaistiin peräti viisi musiikkivideota ”Vexi oli velkaa”, ”Viimeinen puritaani”, ”Hikoilen ku raiskaaja”, ”Veljee ei voi valita” ja ”Hoodilammas”. "T" nousi myös Suomen virallisen listan 26. sijalle. Huhtikuussa 2010 Teflon Brothers julkaisi "Iso hätä" -nimisen mixtapen ilmaisladattavaksi internetissä. Teflon Brothers julkaisi toisen, "©" -nimisen, studioalbumin 4. elokuuta 2010. Albumilta julkaistiin musiikkivideo kappaleesta ”Skippaan duunit”. Albumi sijoittui Suomen virallisen listan 26. sijalle.


title: Pyhimys (artisti)

text: Pyhimys muodostaa Tommishockin ja Paperi T:n kanssa Ruger Hauer -nimisen rap-yhtyeen. Yhtyeen debyyttialbumi "Se syvenee syksyllä" julkaistiin 24. marraskuuta 2010 Monsp Recordsin kautta. Albumin kappaleesta ”Täällä” julkaistiin musiikkivideo keväällä 2011.


title: Pyhimys (artisti)

text: Pyhimys oli mukana 8. joulukuuta 2010 ilmestyneellä "Monelt ne tulee II" -mixtapella kappaleella ”Monelt ne tulee II”.


title: Pyhimys (artisti)

text: Keväällä 2011 julkaistiin 7" vinyylinä single ”Nyt / Tiskaan tiskaan”. Molemmista kappaleista on kuvattu myös musiikkivideot. Kappaleet olivat esimakua Pyhimyksen kauan odotetulta studioalbumilta "Mediumilta", joka lopulta julkaistiin Monsp Recordsin kautta 18. toukokuuta 2011. Pyhimys aloitti albumin tekemisen kahdeksanhenkisen yhtyeen kanssa jo vuonna 2006. "Medium" nousi parhaimmillaan Suomen virallisen listan 19. sijalle ja ansaitsi Rumbassa täydet viisi tähteä. Myös albumin kappaleesta ”Sami tosi isot imas” on julkaistu musiikkivideo.


title: Pyhimys (artisti)

text: Pyhimyksen "Paranoid" -albumi julkaistiin Monsp Recordsin kautta 26. lokakuuta 2011. Albumi nousi julkaisuviikollaan 16. sijalle Suomen virallisella listalla. Omintakeisen albumista tekee se, että sen kaikki 13 kappaletta ovat "Paranoid" -nimisiä. Albumilta on julkaistu myös musiikkivideo, joka on kooste albumin eri kappaleista sekä musiikkivideo, jossa taustalla soi "#7 Paranoid" -kappale. Kumpikin musiikkivideo julkaistiin nimellä "Paranoid". Pyhimys kertoi Bassoradion sivustolla albumin olevan hänen viimeinen sooloalbuminsa, mutta kertoi jatkavansa uraansa vielä Teflon Brothersissa ja Ruger Hauerissa. Ruger Hauerin "Se syvenee syksyllä" -albumin toinen musiikkivideo kappaleesta "Jokaiselle jotakin" julkaistiin marraskuussa 2011. Pyhimys on myös vihjaillut oman kirjan kirjoittamista.


title: Pyhimys (artisti)

text: Pyhimys julkaisi Heikki Kuulan kanssa "Katuvisioita" -nimisen albumin 1. helmikuuta 2012. Se nousi Suomen virallisen listan yhdeksännelle sijalle, ja sen julkaisi Yellowmic Records. Kaksikko käyttää albumilla nimiä "Perhosveitsi-Heikki" ja "Lika-Aki". Albumin kappaleesta "Aakkoset" julkaistiin musiikkivideo marraskuussa 2011 ja kappaleesta "Nimi muutettu" huhtikuussa 2012. Jälkimmäisellä kappaleella vierailee Paperi T nimellä "Paperi-THC". Pyhimyksen "Medium" -albumin kolmas musiikkivideo kappaleesta "Nyt" julkaistiin maaliskuun lopulla 2012. Videolla ja kappaleen kertosäkeellä vierailee muusikko Arto Tuunela. Pyhimyksen "Paranoid" -albumilta julkaistiin kolmas musiikkivideo toukokuun lopulla kappaleesta "#5 Paranoid". Albumin kahden edellisen musiikkivideon tapaan kolmaskin video julkaistiin yksinkertaisesti nimellä "Paranoid".


title: Pyhimys (artisti)

text: Ruger Hauerin toinen pitkäsoitto "Erectus" julkaistiin 26. lokakuuta 2012 Monsp Recordsin julkaisemana. Albumi nousi Suomen virallisen albumilistan 16. sijalle. Albumin kappaleesta "Iso paha susi" julkaistiin musiikkivideo huhtikuussa 2013.


title: Pyhimys (artisti)

text: Huhtikuun lopulla 2012 julkaistiin Teflon Brothersin musiikkivideo kappaleesta "Poimunopeus". Teflon Brothersin toinen, "Toukasta eroon" -niminen, musiikkivideo kolmannelta albumilta julkaistiin lokakuussa, ja kolmas musiikkivideo "Seksikkäin jäbä" julkaistiin 31. joulukuuta. Jälkimmäisellä kappaleella vierailevat Stig ja Meiju Suvas. "Seksikkäin jäbä" nousi Suomen virallisen singlelistan kolmannelle sijalle, ja kappaleesta julkaistiin rock-henkinen remixversio ja musiikkivideo nimellä "Seksikkäin jäbä (Mötley RMX) Xcovered" huhtikuussa 2013. Teflon Brothersin kolmas studioalbumi "Valkoisten dyynien ratsastajat", julkaistiin Johanna Kustannuksen kautta 25. tammikuuta 2013, ja se nousi parhaimmillaan Suomen virallisen albumilistan sijalle kuusi. Albumin tuotannosta vastaavat pääosin DJPP ja Vakiosäätäjä. Albumin neljäs musiikkivideo kappaleesta "Jee jee" julkaistiin kesäkuussa 2013. Kappaleella vierailee PMMP:n Mira Luoti.


title: Pyhimys (artisti)

text: Pyhimys ja rap-artisti/tuottaja Huge L julkaisivat Steve iVander -nimellä "Olen musta" -nimisen albumin 10. toukokuuta 2013. Albumi vedettiin kuitenkin miltei heti julkaisunsa jälkeen pois kaupoista tekijänoikeuteen liittyvän epäselvyyden takia, mutta julkaistiin jälleen uutena versiona 21. toukokuuta 2013. Monsp Recordsin julkaisema albumi saavutti 33. sijan Suomen virallisella albumilistalla.


title: Pyhimys (artisti)

text: Pyhimys ja Medium -yhtye julkaisivat "Ukko" -nimisen musiikkivideon heinäkuussa 2013.


title: Pyhimys (artisti)

text:
Pyhimys aloitti lokakuussa 2013 alussa Universal Musicin omistaman Johanna Kustannus -levy-yhtiön tuotantopäällikkönä.
Ruger Hauer julkaisi kolmannen "Ukraina"-nimisen pitkäsoittonsa Monsp Recordsin kautta 25. lokakuuta 2013. Albumi nousi parhaimmillaan 15. sijalle Suomen virallisella albumilistalla, ja sen kappaleesta "Jenkem" julkaistiin musiikkivideo.


title: Pyhimys (artisti)

text: Pyhimys on ollut myös sanoittamassa mm. Kasmirin "Vadelmavene" ja Diandran "Paha poika" -kappaleita.


title: Pyhimys (artisti)

text: Pyhimyksen uusin sooloalbumi "Pettymys" julkaistiin 14. elokuuta 2015 Universal Musicin alaisuudessa toimivan Johanna Kustannuksen kautta. Albumin vastaavana tuottajana on toiminut Riku Mattila ja sillä vierailevat muun muassa Pauli Hanhiniemi, Yona, Eva & Manu ja Kasmir.


title: Pyhimys (artisti)

text: Pyhimys alkoi työstämään uutta musiikkia vuonna 2017. Syyskuussa 2017 julkaistiin tulevalta albumiltaan Kynnet, kynnet, ensimmäinen single, jossa on mukana kertosäkeessä tuore laulaja Vesta. Toinen single Jättiläinen julkaistiin 12. tammikuuta 2018. Kappaleella laulaa kertosäkeessä The Voice of Finland -ohjelmassa kilpaillut Aksel Kankaanranta. Albumi Tapa poika julkaistiin 23. helmikuuta 2018. Julkaisua seuranneena päivänä Pyhimys järjesti Helsingin Narinkkatorilla ilmaiskonsertin.


title: Pyhimys (artisti)

text: Pyhimys on suorittanut siviilipalveluksen.


title: Anthony Ervin

text: Anthony Lee Ervin (s. 26. toukokuuta 1981 Burbank, Kalifornia) on yhdysvaltalainen uimari, joka voitti 50 metrin vapaauinnin olympiakultaa kesäolympialaisissa 2000, Australian Sydneyssä, jakaen kullan saman ajan 21,98 uineen Gary Hallin kanssa. Hän voitti myös olympiahopeaa samoissa kilpailuissa miesten 4x100 metrin vapaauintiviestistä.


title: Anthony Ervin

text: Toukokuussa 2005 Ervin myi Sydneyn kultamitalinsa eBay-internethuutokaupassa 17 100 Yhdysvaltojen dollarin hintaan. Myynnin tuoton hän lahjoitti UNICEFille, vuoden 2004 Intian valtameren maanjäristyksen uhreja varten.


title: Anthony Ervin

text: Ervinillä oli kymmenen kuukauden ajan hallussaan 50 metrin vapaauinnin maailmanennätys lyhyellä radalla. Hän rikkoi Mark Fosterin vanhan ME-ajan 23. maaliskuuta 2000, Minneapolisissa. Foster kaappasi ennätyksen uudelleen itselleen tammikuussa 2001.


title: Anthony Ervin

text: Ervin voitti Fukuokan MM-kilpailuissa 2001 kultaa 50 metrin vapaauinnissa ajalla 22,09 ja 100 metrin vapaauinnissa ajalla 48,33. Lontoon olympialaisissa 2012 hän sijoittui 50 metrin vapaauinnissa viidenneksi. Saman vuoden Istanbulin lyhyen radan MM-kilpailuissa hän sai kultaa 4×100 metrin vapaauintiviestissä ja sekauintiviesteissä, jonka alkuerissä hän ui, sekä pronssia 50 metrin vapaauinnissa.


title: Anthony Ervin

text: Barcelonan MM-kilpailuissa 2013 Ervin saavutti hopeaa 4×100 metrin vapaauintiviestissä.


title: Anthony Ervin

text: 2016 Rion olympialaisissa 35-vuotias Erwin ui 50 metrin vapaauinnissa olympiakultaa 16 vuoden tauon jälkeen ajalla 21,40. Hän sai kultaa myös 4×100 metrin vapaauintiviestissä, jonka alkuerässä hän ui.


title: Brian Houghton Hodgson

text: Brian Houghton Hodgson (1. helmikuuta 1800 Prestbury, Cheshire – 23. toukokuuta 1894 Alderley) oli englantilainen luonnontieteilijä ja etnologi, joka työskenteli Intiassa.


title: Brian Houghton Hodgson

text: Hodgson opiskeli Englannin Itä-Intian kauppakomppanian Haileybury Collegessa 1816–1817 ja matkusti Kalkuttaan Intiaan 17-vuotiaana Kauppakomppanian kirjurina. Kalkutassa hän sairastui ja hänet lähetettiin Katmanduun Nepalin hoviin apulaiskomissaariksi 1819. Kovin kauan hän ei Nepalissa viihtynyt, vaan palasi Kalkuttaan, missä hän taas sairastui ja sai uuden komennuksen Nepaliin. Hän sai Nepalin kansalaisuuden 1833 ja asui siellä yhteensä 23 vuotta. Hän tutki nepalilaisten tapoja ja kulttuuria ja kirjoitti useita artikkeleita heidän kielestään, kirjallisuudesta ja uskonnosta.


title: Brian Houghton Hodgson

text: Hodgson tutki luontoa kokonaisuudessaan Nepalissa, Sikkimissä ja Bengalissa. Hän hankki suuren kokoelman lintujen ja nisäkkäiden nahkoja, jotka hän myöhemmin lahjoitti British Museumille. Hän kuvaili uuden antilooppilajin, joka nimettiin hänen mukaansa "Pantholops hodgsoniiksi". Lisäksi hän löysi 39 uutta nisäkäslajia ja 124 uutta lintulajia, joista hän itse kuvaili ja nimesi 79 lintulajia, muun muassa sulttaanitiaisen. Hodgsonin British Museumille vuosina 1843 ja 1858 toimittamat kokoelmat käsittivät 10 499 näytettä. Tämän lisäksi kokoelmaan kuului valtava määrä hänen alaisuudessaan työskennelleiden paikallisten taiteilijoiden intialaisista eläimistä piirtämiä ja värittämiä kuvia, jotka pääosin siirrettiin Zoological Society of London -järjestön tiloihin.


title: Brian Houghton Hodgson

text: Charles Darwin mainitsee teoksessaan "Variation of Animals and Plants under Domestication" Hodgsonin kesyttäneen nuoren intialaisen villikoiran "Cuon alpinus primaevus". Darwin kiinnitti huomionsa myös Hodgsonin havaintoihin intialaisista kotieläimistä.


title: Brian Houghton Hodgson

text: "Hodgsonia" on eräs kurpitsalaji, joka on nimetty Hodgsonin kunniaksi. Lukuisia lintulajeja on nimetty hänen kunniakseen: tiibetinpyy ("Perdix hodgsoniae"), himalajankyyhky ("Columba hodgsonii"), paljettipöllökehrääjä ("Batrachostomus hodgsoni"), savupriinia ("Prinia hodgsonii"), vuorisieppokerttu ("Tickellia hodgsoni"), ruoholeppälintu ("Phoenicurus hodgsoni") tiheikköleppälintu ("Hodgsonius phaenicuroides"), tiibetinsieppo ("Ficedula hodgsonii"), kääpiösinisieppo ("Muscicapella hodgsoni") ja taigakirvinen ("Anthus hodgsonii").


title: Brian Houghton Hodgson

text: Vuonna 1843 Hodgson luopui virastaan ja palasi Englantiin, jossa hän viihtyi vain vuoden, palaten Darjeelingiin jatkamaan pohjoisintialaisten kulttuurien tutkimista. Vuonna 1858 hän palasi lopullisesti Englantiin. Kaikkiaan Hodgson laati 140 tieteellistä kirjoitusta. John Edward Gray julkaisi luettelot Hodgsonin kokoelmista 1846 ja 1863.


title: Gintaras Einikis

text: Gintaras Einikis (s. 30. syyskuuta 1969 Kretinga, Liettuan SNT, Neuvostoliitto) on liettualainen kilpauransa päättänyt koripalloilija.


title: Gintaras Einikis

text: Einikis aloitti ammattilaisuransa vuonna 1987 BC Žalgirisissa. Myöhemmin hän edusti muun muassa TsSKA Moskovaa, Deichman Śląsk Wrocławia, Prokom Trefl Sopotia, CB Málagaa, BC Lietuvos Rytasia ja CEZ Basketball Nymburkia. Liettuan (tai Liettuan SNT:n) mestaruuden hän voitti yhdeksän kertaa ja kerran myös Puolan ja Venäjän mestaruuden.


title: Gintaras Einikis

text: Kilpaurallaan 208 cm pitkä ollut Einikis voitti Liettuan maajoukkueessa pronssia kolmissa kesäolympialaisissa: (Barcelonassa 1992, Atlantassa 1996 ja Sydneyssä 2000). Hän kuului myös EM-hopeaa voittaneeseen Liettuan joukkueeseen vuonna 1995.


title: Koosje van Voorn

text: Koosje van Voorn (s. 15. tammikuuta 1935 Groningen) on alankomaalainen kilpauransa päättänyt uimari, joka voitti olympiahopeaa naisten 4 × 100 metrin vapaauintiviestistä Helsingissä 1952. Viestijoukkueessa hänen kanssaan uivat Marie-Louise Linssen-Vaessen, Hannie Termeulen ja Irma Heijting-Schuhmacher. Van Voorn kilpaili Helsingissä myös 100 metrin vapaauinnissa.


title: Digital hardcore

text: Digital hardcore on kokeellinen Hardcore punk -musiikkityylin alalaji, joka yhdistelee elementtejä elektronisesta tanssimusiikista. Luultavasti tunnetuin digital hardcore -yhtye on Atari Teenage Riot. Suomalaisen "Madventures"-televisiosarjan kolmannen tuotantokauden Japani-jaksossa nähtiin pätkä tokiolaisesta Akira Death -nimisestä digital hardcore -yhtyeestä.


title: Sanja Jovanović

text: Sanja Jovanović (s. 15. syyskuuta 1986 Dubrovnik) on kroatialainen uimari, joka on erikoistunut selkäuintiin.


title: Sanja Jovanović

text: Jovanović sai junioreiden EM-kilpailuissa Linzissä 2002 pronssia 50 metrin selkäuinnissa. Hän sijoittui Ateenan olympialaisissa 2004 seitsemänneksitoista 100 metrin ja kolmanneksitoista 200 metrin selkäuinnissa. Hänen ensimmäinen aikuisten arvokisamitalinsa oli 200 metrin selkäuinnin pitkän radan EM-pronssi Madridissa 2004. Vuoden 2007 lyhyen radan EM-kilpailuissa Debrecenissä hän voitti 50 metrin selkäuinnin kultaa maailmanennätysajalla 26,50 ja sai 100 metrin selkäuinnissa hopeaa.


title: Sanja Jovanović

text: Maaliskuussa 2008 Jovanović saavutti pronssia 50 metrin selkäuinnissa pitkän radan EM-kilpailuissa Eindhovenissa. Huhtikuussa pidetyissä lyhyen radan MM-kilpailuissa hän voitti kultaa 50 metrin selkäuinnissa uudella maailmanennätysajalla 26,37 sekä pronssia 100 metrin selkäuinnissa. Joulukuisissa Rijekan lyhyen radan EM-kilpailuissa hän voitti kultaa sekä 50 metrin selkäuinnissa ME-ajalla 26,23 että 100 metrin selkäuinnissa euroopanennätysajalla 56,87.


title: Sanja Jovanović

text: Jovanović voitti lyhyen radan EM-kilpailuissa 2009 Istanbulissa kultaa 50 metrin selkäuinnissa ME-ajalla 25,70 ja sai hopeaa 100 metrillä. Seuraavan vuoden vastaavissa kilpailuissa Eindhovenissa hän voitti jälleen mestaruuden 50 metrin selkäuinnissa ajalla 27,10. Hän sai samassa lajissa hopeaa 2012 sekä Debrecenin pitkän radan EM-kilpailuissa ajalla 28,31 että Chartres'n lyhyen radan EM-kilpailuissa. Lyhyen radan EM-kilpailuissa Netanyassa 2015 hän oli 50 metrin selkäuinnissa kolmas.


title: Sanja Jovanović

text: Jovanovic on 176 cm pitkä ja painaa 65 kg.


title: Hoogezand-Sappemeer

text: Hoogezand-Sappemeer on kunta Groningenin provinssissa Alankomaissa. Kunnassa on 34 403 asukasta (1. tammikuuta 2007). Kunnan pinta-ala on 73,05 neliökilometriä.


title: Hoogezand-Sappemeer

text: Nykyinen kunta syntyi vuonna 1949, kun Hoogezandin ja Sappemeerin kunnat liitettiin yhteen.


title: Hoogezand-Sappemeer

text: A7-moottoritie (Eurooppatie 22) kulkee kunnan läpi. Kunnassa on myös neljä rautatieasemaa.


title: Heike Lätzsch

text: Heike Lätzsch (s. 19. joulukuuta 1973) on saksalainen maahockeypelaaja ja olympiavoittaja.


title: Heike Lätzsch

text: Lätzsch kuului Saksan maajoukkueeseen, joka voitti kultaa vuoden 2004 olympiakisoissa Ateenassa. Hän oli mukana myös Barcelonassa 1992, mistä Saksa voitti hopeaa.


title: Heike Lätzsch

text: Lätzsch teki debyyttinsä maajoukkueessa MM-kisoissa 1990. Hän on saavuttanut joukkueineen myös kaksi MM-pronssia (Brisbane 1999, Amstelveen 1993) ja kaksi MM-hopeaa (Amstelveen 2000, Berliini 1997).


title: Gallery

text: Gallery on yhdysvaltalaisen R&B-laulaja Mario Vazquezin debyyttisingle, joka julkaistiin Yhdysvalloissa 2. toukokuuta 2006. Kappaleen ovat tehneet Stargate-tuottajat Tor Erik Hermansen ja Mikkel S. Eriksen sekä Ne-Yo.


title: Gallery

text: Kappaleesta tehtiin englanninkielisen version lisäksi myös englantia ja espanjaa yhdistelevä versio sekä kaksi remix-versiota, joissa vierailevat Baby Bash ja Obie Trice.


title: Kalliovarpunen

text: Kalliovarpunen ("Petronia petronia") on kallioisilla paikoilla esiintyvä varpuslintu.


title: Kalliovarpunen

text: Linnun pituus on 14-17 cm, siipien kärkiväli 28-32 cm ja paino 26-39 cm. Varpusen kokoinen tukevatekoinen lintu, jolla on voimakas siemensyöjän nokka ja leveä vaalea silmäkulmajuova. Höyhenpuvun alapuoli on valkeaho tummin pitkittäisviiruin, yläpuoli on harmaanruskean ja mustan kirjava. Siivet ovat ruskean-mustan-valkoisen kirjavat. Kurkussa on kellertävä laikku. (Kuvan linnut ovat liian keltaisia). Sukupuolet ovat samannäköisiä.


title: Kalliovarpunen

text: Kalliovarpunen esiintyy laajalla alueella Etelä-Euroopasta ja Pohjois-Afrikasta Luoteis-Intiaan ja Kiinaan. Lajista tunnetaan kuusi alalajia: nimialalaji "petronia" elää Euroopan mantereella, Kanariansaarilla ja Madeiralla; alalaji "barbara" (Erlanger, 1899) Marokosta Libyaan; alalaji "exigua" (Hellmayr, 1902) Turkissa, Kaukasuksella sekä Pohjois-Irakissa ja Pohjois-Iranissa Gorgāniin saakka; alalaji "puteicola" (Festa, 1894) Levantissa ja Etelä-Turkissa; alalaji "kirhizica" (Suškin, 1925) aliselta Volgalta Araljärvelle ja Transkaspiaan; alalaji "intermedia" (Hartert, 1901) Iranissa, Transkaspiassa ja läntisessä Keski-Aasiassa; alalaji "brevirostris" (Taczanowski, 1874) Altailla ja Mongoliassa ja sieltä itään Mantšuriaan ja Sichuaniin. Laji elää noin kymmenen miljoonan neliökilometrin laajuisella alueella, Euroopassa elää 3,4–7,6 miljoonaa yksilöä, ja lajin kanta on elinvoimainen. Lajia ei ole tavattu Suomessa.


title: Kalliovarpunen

text: Elää enimmäkseen kallioisilla ja karuilla avomailla, pääasiassa vuorten rinteillä jopa 4,8 kilometrin korkeuteen saakka. Joillakin alueilla laji elää myös niityillä, puutarhoissa, linnojen raunioilla ja jopa asutuksen piirissä.


title: Kalliovarpunen

text: Pesä on kolossa, yleensä kallionkolossa tai maakolossa, usein myös puussa tai rakennuksessa. Hyväksyy mielellään mehiläissyöjän tai pähkinänakkelin vanhan pesäkolon tai jyrsijän onkalon. Itse pesä on iso, löyhä, ruohonkorsista tai oljista rakennettu, joskus katettu. Naaras munii 4-7, tavallisesti 5 munaa. Muna painaa 2,6–3 g. Usein 2 poikuetta kesässä. Haudonta-aika on 11–14 päivää. Molemmat emot ruokkivat poikasia, jotka lähtevät pesästä noin 18–19 päivän ikäisinä.


title: Kalliovarpunen

text: Pääravintona ovat erilaiset siemenet, syksyllä myös marjat. Keväällä hyönteiset ja muut selkärangattomat, joita poikaset saavat syödäkseen.


title: Amelia Vega

text: Amelia Vega Polanco (s. 7. marraskuuta 1984 Santo Domingo, Dominikaaninen tasavalta) on dominikaanilainen nainen, joka valittiin vuonna 2003 Miss Universum -kauneuskilpailun voittajaksi. Hän oli maansa ensimmäinen Miss Universum. Voittonsa jälkeen hän on esiintynyt muutamissa televisio-ohjelmissa ja vuonna 2006 hän oli yksi Miss Universum -kilpailun tuomariston jäsen.


title: Peter West

text: Peter West on myös moninkertainen ZNKR iaidōn EM-kisa mitalisti. West-sensei voitti ZNKR iaidōn Euroopan mestaruuden 6.danin sarjassa vuonna 2006 Ison Britannian Brightonissa pidetyissä kolmansissatoista EIC-kisoissa ja FS-palkinnon vuotta myöhemmin Ranskassa Pariisissa pidetyissä neljänsissätoista EIC-kisoissa.


title: Mikko Kalteva

text: Mikko Antti Einari Kalteva (s. 25. toukokuuta 1984 Hyvinkää) on suomalainen jääkiekkopuolustaja, joka pelaa SM-liigajoukkue JYPissä. Elite Prospects -sivuston Matias Strozykin mukaan isokokoinen Kalteva on hyvä puolustaja omassa päässä sekä hyvä luistelmaan ja laukomaan. Strozykin mukaan hänellä on myös hyvät kiekolliset taidot ja pelikäsitys ja mainitsee Kaltevan käyttökelpoiseksi alivoimapelaajaksi. Hän ei kuitenkaan ole kovin hyvä hyökkäyspäässä.


title: Mikko Kalteva

text: Kalteva aloitti jääkiekkoilun 6-vuotiaana Hyvinkään Ahmoissa. Kaudella 1999–2000 hän pelasi Pohjois-Uudenmaan Kiekossa, jonka jälkeen Kalteva siirtyi kaudeksi 2000–2001 Jokereihin. Hän pelasi suurimman osan kaudestaan seuran A-nuorissa, mutta Kalteva pelasi osan kaudestaan myös B-nuorissa, joissa hän voitti kauden päätteeksi SM-hopeaa. Kaudella 2001–2002 Kalteva nousi jo 17-vuotiaana Jokereiden A-nuorten kapteenistoon. Hän pelasi joukkueessa koko runkosarjan, mutta vahvisti pudotuspeleissä seuran B-nuoria, joissa Kalteva voitti kauden päätteeksi Suomenmestaruuden.


title: Mikko Kalteva

text: Toukokuussa 2002 Kalteva teki Jokereiden kanssa vuoden mittaisen SM-liigasopimuksen. Tämän jälkeen Colorado Avalanche varasi hänet neljännellä kierroksella 107. pelaajana . Kaltevaa tarkkaili ennen varausta pitkälti Avalanchen kykyjentsijä Joni Lehto. Hän ei tehnyt liigadebyyttiään vielä kaudella 2002–2003, vaan Kalteva pelasi sen kokonaan Jokereiden A-nuorissa, joissa hän voitti kauden päätteeksi SM-hopeaa.


title: Mikko Kalteva

text: Harjoituskaudella 2003–2004 Kalteva pelasi Jokereiden liigajoukkueessa harjoitusotteluita, mutta hänen alkukautensa pilasi kuitenkin polvivamma. Kalteva pelasi suurimman osan kaudestaan A-nuorissa ja voitti tehoilla 14+10=24 koko A-nuorten SM-liigan puolustajien maalipörssin sekä sijoittui puolustajien pistepörssissä kolmanneksi. Hän debytoi kauden aikana myös Jokereiden SM-liigajoukkueessa pelaten loppukaudella joukkueen loukkaantumisten vuoksi kaksi runkosarja- ja kahdeksan playoff-ottelua jääden ilman tehopisteitä. Syyskaudella Kalteva pelasi miesten pelejä myös yhdeksän Mestis-ottelun verran alle 20-vuotiaiden maajoukkueessa tehden yhden syöttöpisteen.


title: Mikko Kalteva

text: Myös kauden 2004–2005 alku meni Kaltevalla pilalle polvivamman vuoksi. Kuntouduttuaan hän ei saanut kuitenkaan kovin paljon peliaikaa Jokereiden SM-liigajoukkueesta, johon osaksi vaikuttivat vuoden 2005 alussa suoritettu varusmiespalvelus sekä Brian Campbellin ja Ossi Väänäsen saapuminen joukkueeseen. Kalteva pelasi kauden aikana lopulta sekä kaksi runkosarja- että playoff-ottelua ilman tehopisteitä. Hän voitti kauden päätteeksi SM-hopeaa. Varsinaisella SM-liigan tulokaskaudellaan 2005–2006 Kalteva teki 53 runkosarjaottelussa tehot 2+1=3. Hänen liigauransa avausmaali syntyi 16. tammikuuta 2006 Pelicansia vastaan. Kokonaisuudessaan Kaltevan kausi osoittautui koko joukkueen ja muun puolustuksen ohella pettymykseksi ja hänen teholukemansa -16 oli Jan Latvalan ohella Jokereiden heikoin. Kaudella 2006–2007 Kalteva paransi otteitaan, teki runkosarjassa yhdeksän tehopistettä ja keräsi teholukeman +7. Hän voitti kauden päätteeksi SM-hopeaa. Huhtikuussa 2007 Kalteva teki Jokereiden kanssa kaksivuotisen jatkosopimuksen.


title: Mikko Kalteva

text: Toukokuussa 2009 Kalteva teki taas kaksivuotisen jatkosopimuksen Jokereiden kanssa. Kauden 2009–2010 kynnyksellä hän sai kuitenkin nivusvamman, joka jätti Kaltevan syyskauden rikkonaiseksi. Hän pelasi runkosarjan aikana vain 33 ottelua. Kalteva ei pelannut Jokereissa enää toista jatkosopimuskauttaan, vaan siirtyi kaudeksi 2010–2011 vuoden mittaisella sopimuksella Ruotsiin Elitserien-joukkue Södertälje SK:n riveihin. Joukkue putosi kauden päätteeksi HockeyAllsvenskaniin, mutta Kalteva teki kuitenkin kesäkuussa 2011 vuoden mittaisen jatkosopimuksen Södertäljen kanssa.


title: Mikko Kalteva

text: Kaudeksi 2012–2013 Kalteva palasi Suomeen ja siirtyi kaksivuotisella sopimuksella JYPiin. Hän voitti joukkueen sisäisen ja koko liigan puolustajien tehotilaston lukemalla +22. Pudotuspeleissä Kalteva jakoi JYPin sisäisen tehotilaston voiton Kristian Näkyvän kanssa lukemalla +8. Hän voitti kauden päätteeksi SM-pronssia. Toukokuussa 2013 Kaltevan sopimusta JYPin kanssa jatkettiin kahdella vuodella kevääseen 2016 saakka. Kaudella 2013–2014 hän voitti joukkueen kanssa European Trophyn mestaruuden. Kaltevan kausi päättyi kuitenkin loukkaantumiseen jo joulukuussa 2013. Kauden 2014–2015 päätteeksi hän voitti SM-pronssia.


title: Mikko Kalteva

text: Kalteva oli kaudella 2015–2016 tehoilla 10+19=29 JYPin toiseksi paras pistemies Jani Tuppuraisen jälkeen. Hän sijoittui SM-liigan puolustajien pistepörssissä viidenneksi. Kalteva voitti myös joukkueen sisäisen tehotilaston Mestarien liigassa lukemalla +5. Kaudeksi 2016–2017 hänet nimettiin JYPin varakapteeniksi. Kalteva teki SM-liigan yhden kauden piste-ennätyksensä tehoilla 4+26=30, joilla hän oli JYPin tehokkain puolustaja ja jakoi SM-liigan puolustajien pistepörssin neljännen sijan Tapparan Otso Rantakarin kanssa. Kalteva voitti myös joukkueen sisäisen tehotilaston CHL:ssä lukemalla +5. Hän voitti kauden päätteeksi SM-pronssia. Kaudella 2017–2018 Kalteva oli JYPin eniten maaleja tehnyt puolustaja yhdeksällä osumallaan. Hän voitti kauden aikana CHL:n mestaruuden. Tammikuussa 2019 Kalteva teki joukkueen kanssa kaksivuotisen jatkosopimuksen.


title: Mikko Kalteva

text: Kalteva pelasi alle 20-vuotiaiden MM-kilpailuissa vuosina 2003 ja 2004, joista molemmat turnaukset päättyivät pronssiin. Kalteva pelasi myös alle 18-vuotiaiden MM-kilpailuissa vuonna 2002. Hänet valittiin Pohjola-leirin tähdistökentälliseen vuonna 2001. Kalteva on myös kuulunut Suomen alle 16-vuotiaiden maajoukkueen kapteenistoon.


title: Mikko Kalteva

text: Suomen A-maajoukkueessa Kalteva on pelannut viisi ottelua tehden yhden syöttöpisteen. Hän teki A-maajoukkuedebyyttinsä 3. syyskuuta 2009 Czech Hockey Gamesissa Karlovy Varyssa Tšekkiä vastaan.


title: Mikko Kalteva

text: Kaltevan isoveli Petri pelasi omalla urallaan pudotuspelit mukaan lukien yli 200 SM-liigaottelua.


title: Fukuoka Dome

text: Fukuoka Yahoo! Dome (), aikaisemmin Fukuoka Dome () on Japanissa, Fukuokassa sijaitseva baseball-areena, joka on osa Hawks Town -kompleksia. Kompleksiin kuuluu Hakws Town -kauppakeskus, areena sekä JAL Resort Sea Hawks -hotelli. Areena toimii Tyynenmeren liigassa pelaavan Fukuoka SoftBank Hawksin kotikenttänä ja siellä järjestetään myös isoja konsertteja. Esimerkiksi Bon Jovi, Frank Sinatra, Madonna, The Rolling Stones, Eagles, Queen, Ayumi Hamasaki ja Billy Joel ovat esiintyneet areenalla.


title: Fukuoka Dome

text: Vuonna 2005 Yahoo!Japaniin kuuluva SoftBank osti areenan Daieilta ja nimesi areenan uudestaan Fukuoka Yahoo! JAPAN Domeksi.


title: Fukuoka Dome

text: Fukuoka Domen valmistuessa maaliskuussa 1993 se oli Japanin toinen kupolimallinen baseball-areena ja siinä oli ensimmäisenä Japanissa uniikki avautuva katto. Katto on rakennettu kolmesta erillisestä kupolin osasta, joista kahta voidaan liikutella lomittain noin 120 asteen verran. Katon avaaminen ja sulkeminen kestää noin 20 sekuntia. Ollessaan täysin avoimena, kattoon syntyy aukko joka on noin 60% koko katon leveydestä.


title: Fukuoka Dome

text: Aukeavaa kattoa käytetään SoftBank Hawksien kotiotteluissa kotijoukkueen voittaessa ottelun. Tällöin areenan valot himmennetään, katto avataan ja syntyneestä aukosta ammutaan ilotulitteita ylös. Samaan aikaan areenan näytöillä esitellään joukkueen pelaajien kuvia. Aikaisemmin kattoa pidettiin auki hyvällä säällä pelien aikana, mutta kuumuudesta ja auringonpaisteesta johtuvien sairaustapauksien takia kattoa ei ole vuoden 1994 jälkeen pidetty auki. Japanilainen yhtye Kinki Kids toivoi, että katto olisi pidetty auki heidän konserttinsa aikana, mutta se pidettiin kiinni vedoten meluhaittoihin.


title: Fukuoka Dome

text: Fukuoka Dome suunniteltiin baseball-areenan lisäksi Kyūshūn suurimmaksi konserttihalliksi. Monet huippuartistit ovat käyttäneet Fukuoka Domea osana niin sanottua "Viiden suuren hallin kiertuetta" (Sapporo, Tokio, Nagoya, Osaka ja Fukuoka).


title: Fukuoka Dome

text: Ensimmäinen Fukuoka Domen konsertti järjestettiin 10. huhtikuuta 1994, kun areenalla oli konsertti fukuokalaisille artisteille. Konsertti oli nimeltään "Dreamlive in Fukuoka Dome" ja siinä esiintyneitä olivat muun muassa Yōsui Inoue, Yoshihiro Kai, Kazuo Zaitsu sekä Tetsuya Takeda.


title: Fukuoka Dome

text: Tämän jälkeen muita ulkomaalaisia artisteja ovat olleet kahden päivän konsertin esittänyt Michael Jackson ja hänen lisäkseen muun muassa Paul McCartney, The Rolling Stones, Eagles, Billy Joel, Aerosmith sekä Queen. Japanilaisista artisteista SMAP, B'z, Eikichi Yazawa, DREAMS COME TRUE, Glay, globe, KinKi Kids, Namie Amuro, MISIA, Mr. Children, Southern All Stars ja L'Arc～en～Ciel ovat pitäneet isoja konsertteja areenalla.


title: Wallace Wolodarsky

text: Wallace Wolodarsky on yhdysvaltalainen televisio-ohjelmien käsikirjoittaja ja ohjaaja. Yhdessä Jay Kogenin kanssa hän käsikirjoitti "Simpsoneihin" 10 jaksoa 1.–4. tuotantokaudella. Jätettyään sarjan hän on ohjannut useita elokuvia, kuten "Sorority Boys".


title: Wallace Wolodarsky

text: Wolodarsky vaikuttaa olleen "Simpsonien" hahmon Otto Mannin esikuvana oikeassa elämässä. Elokuvassa "Steve Zissoun vedenalainen maailma" esiintyvä hahmo Vladimir Wolodarsky on nimetty hänen mukaansa.


title: Wallace Wolodarsky

text: Wolodarsky on ohjaaja Wes Andersonin läheinen ystävä ja näytellyt pientä roolia hänen vuonna 1998 ohjaamassaan elokuvassa "Rushmore". Wolodarsky on naimisissa tuottaja ja käsikirjoittaja Maya Forbesin kanssa.


title: Lydia Sesemann

text:
Lydia Maria Sesemann (14. helmikuuta 1845 Viipuri – 28. maaliskuuta 1925 München) oli suomalainen kemisti ja ensimmäinen tohtoriksi väitellyt suomalainen nainen. Sesemann oli myös Euroopan ensimmäisiä luonnontieteellisen tutkinnon suorittaneita naisia. Hän ei väitellyt Suomessa vaan Zürichin yliopistossa Sveitsissä (1874). Hän oli myös ensimmäinen Zürichin yliopistossa väitellyt naisopiskelija. Suomessa naiset saivat väitösoikeuden ja tohtorinarvon vasta vuonna 1895.
Lydia Sesemannin suku on taustaltaan kotoisin Saksasta. Hänen isoisän isoisän isä Hans David Sesemann oli muuttanut Viipuriin kauppiaaksi vuonna 1661 Lyypekistä. Hän kohosi pian Viipurin kaupungin raatimieheksi. Sesemannin suvun seuraavat polvet jatkoivat isänsä ammattia viipurilaisina kauppiaina tai tukkukauppiaina. Perhekunta sitoutui kaupungin muihin saksalaissyntyisiin ja saksaa puhuviin kauppiassukuihin monien avioliittojen kautta.


title: Lydia Sesemann

text: Lydia Sesemannin isä Mikael Carl Sesemann oli tukkukauppias ja Rosenius & Sesemann -puutavaraliikkeen osakas. Hän oli myös Tanskan konsuli. Mikael Sesemann solmi vuonna 1829 ensimmäisen avioliittonsa Maria Charlotta Jænischin kanssa. Perheeseen syntyi yhteensä kuusi lasta, kolme tyttöä ja kolme poikaa. Ensimmäisen puolisonsa kuoltua Mikael Sesemann solmi uuden avioliiton vuoden 1842 aikoihin Antonie Williamsin kanssa. Tämän vanhemmat olivat saksalaissyntyinen Karl Williams ja Christine Holtz. Williams oli siihen aikaan Karjalankannaksella Rokkalan lasitehtaan johtajana. Sesemannin toiseen avioliittoon syntyi neljä tytärtä ja kolme poikaa. Vuonna 1845 syntynyt Lydia oli lapsista toiseksi vanhin.


title: Lydia Sesemann

text: Oman ilmoituksensa mukaan Lydia Sesemann kävi koulunsa yhdessä useasta Viipurissa sijainneesta saksalaisesta yksityiskoulusta. Hänen käymänsä koulun nimeä ei tiedetä, eikä minkään koulun asiakirjojen merkinnöistä ole löydetty Sesemannia. Sesemann on saattanut saada myös kotiopetusta, sillä tuohon aikaan monet varakkaat perheet pyrkivät saamaan myös tyttärilleensa hyvän koulutuksen. Sesemannin isän kuoltua hänen vaimonsa muutti Lydian ja Helene Christinan kanssa Stuttgartiin Saksaan.


title: Lydia Sesemann

text: Saksassa asuessaan Sesemann ilmeisesti pyrki jatkamaan opintojaan yliopistossa. Tätä varten hän otti yksityisopetusta latinassa ja matematiikassa. Zürichin yliopisto alkoi hyväksyä naisia opiskelijoiksi 1860-luvulla. Naisopiskelijoita tuli erityisesti Venäjältä. Sesemann oli yksi yliopistoon hakeneista ja hyväksytyistä naisopiskelijoista. Hän opiskeli kemiaa filosofisessa tiedekunnassa syksystä 1869 kevääseen 1874 asti.


title: Lydia Sesemann

text: Opiskeluaikoinaan Sesemann asui Zürichissä erään professorin vaimon Ottilie Kapp-Rappardin ylläpitämässä hoitolassa, myöhemmin viinitehtailija Johannes Ottikerin ja kauppias Lebrecht Bruncon luona. Sesemannin opiskelijatovereihin kuului alkuvaiheessa lääketieteen opiskelija Vera Figner, josta myöhemmin tuli kansankiihottaja, terroristi ja lopulta Pähkinälinnan vanki.


title: Lydia Sesemann

text: Vuonna 1873 Venäjä kuulutti, että ulkomailla opiskelevien tulisi palata takaisin Venäjälle jatkamaan opintoja, mikäli he haluavat myöhemmin suorittaa tutkinnon Venäjällä tai saada töitä hallituksen alaisesta virasta. Monet venäläiset naisopiskelijat muuttivat Venäjälle; Sesemannin lisäksi ainoastaan viisi jäi vielä Zürichiin.


title: Lydia Sesemann

text: Keväällä vuonna 1874 Sesemann puolusti orgaanisen kemian väitöskirjaansa "Ueber Dibenzylessigsäure und eine neue Synthese der Homotoluylsäure". Sesemann sai tohtorinarvon 15. toukokuuta vuonna 1874. Sesemannin saavutus pantiin merkille muutamissa julkaisuissa. Suomessa Sesemannia ei mainittu kuin kahdessa sanomalehdessä. Pikku-uutisen julkaisivat "Finlands Allmänna Tidning" ja viipurilainen "Suomenlehti", jonka mukaan ”neiti Sesemann tästä kaupungista on Zyrichin yliopistossa Sveitsinmaalla ottanut tohtorin tutkinnon luonnon ja matematiikan tieteissä”.


title: Lydia Sesemann

text: Sesemannin myöhemmästä elämästä ei tiedetä paljonkaan. Sesemann kuitenkin muutti Sveitsistä heti väiteltyään tohtoriksi. Mahdollinen asuinpaikka Zürichin jälkeen oli München, jossa hän oletettavasti asui äitinsä kanssa. Varmaksi kuitenkin tiedetään, että hän asui Münchenissä vuosina 1896–1901 ja uudelleen vuodesta 1901 eteenpäin. Vuosina 1903–1907 he asuivat Lausannessa. Viranomaisille antamiensa selvitysten mukaan he elivät siellä koroillaan. Lydia ilmoitti matkustavansa takaisin Suomeen vuonna 1907, kun taas hänen siskonsa ilmoitti omaksi päämääräkseen Alankomaat. Todennäköisesti molemmat kuitenkin muuttivat takaisin Müncheniin, jossa he viettivät loppuelämänsä. Sesemann kuoli vuonna 1925 Münchenissä 80-vuotiaana ja hänen sisarensa kuoli kolme vuotta myöhemmin 67-vuotiaana.


title: Oikea kysymys

text: Oikea kysymys oli alankomaalaiseen "That’s the Question" -formaattiin perustuva suomalainen tietokilpailuohjelma. Sitä esitettiin televisiossa Yle TV2:ssa arkisin kello 18.00. Ohjelmaa esitettiin myös TV Finland -kanavalla, ja sitä juonsi Anu Harkki. Ohjelman voidaan sanoa olevan yhdistelmä "Onnenpyörää", Scrabblea ja "Jeopardya".


title: Oikea kysymys

text: Ohjelmaa esitettiin 3. syyskuuta 2007 lähtien, kun TV2 sai maanantai-illat omaan käyttöönsä YLE FST5:n siirryttyä kokonaan omalle kanavapaikalleen digiajan käynnistyttyä. Sen sadas jakso esitettiin 6. helmikuuta 2008 ja kahdessadas jakso 13. lokakuuta 2008. Viimeinen jakso esitettiin 23. joulukuuta 2008. Ohjelma kuvattiin Ristimäessä, Tampereella. Ohjelmassa oli kilpailijoina tavallisten ihmisten lisäksi silloin tällöin myös julkisuuden henkilöitä, esimerkiksi 17. huhtikuuta 2008 esitetyssä jaksossa olivat kilpailijoina näyttelijä Mikko Kouki ja kirjailija Reijo Mäki.


title: Oikea kysymys

text: Ohjelman yhteydessä oli alkuun kotipeli, mutta se jätettiin pois ensimmäisen tuotantokauden loputtua. Öisin ja aamupäivisin Yle TV2:lla lähetettiin ohjelmaan liittyvää kännykällä tekstiviestein pelattavaa televisiopeliohjelmaa. Ohjelmaan liittyvää mobiilipeliä pystyi pelaamaan milloin vain.


title: Oikea kysymys

text: Viidessä toukokuussa 2008 esitetyssä jaksossa oli poikkeuksellisesti kilpailemassa Tampereen Tesomajärven koulun oppilaita.


title: Oikea kysymys

text: Ohjelman alussa juontaja katsoo ylös kameraan ja sanoo: ”Kirjaimia, sanoja, lauseita. Mutta mikä on vastaus? Se... on oikea kysymys.” Muussa tapauksessa hän kysyy tietokilpailukysymyksen, johon hän pyytää kilpailijoilta myöhemmin vastausta heitä esitellessään.


title: Oikea kysymys

text: Jokaisessa ohjelmassa on kaksi kilpailijaa. Kilpailijoille esitetään aluksi lämmittelykysymys, jonka kaikki kirjaimet on piilotettu. Lämmittelykysymyksessä tietokone arpoo ja paljastaa vuorotellen kirjaimen. Kilpailijan on painettava nappulaa, ja se, kumpi ehtii ensin, saa kysymyksen. Jos kilpailija vastaa oikein, hän saa aloittaa ensimmäisen kierroksen.


title: Oikea kysymys

text: Ensimmäisellä kierroksella vastaus on annettu mutta kysymys piilotettu. Lämmittelykysymyksen tietäjä saa aloittaa kierroksen. Palikat välkkyvät kysymyksessä satunnaisesti, ja kun kilpailija painaa nappulaa, valot pysähtyvät tietyn kirjaimen kohdalle. Sen jälkeen juontaja esittää hänelle pikkukysymyksen, johon on annettu vastaus kirjaimet sekaisin, ja joukossa on vielä yksi ylimääräinen kirjain hankaloittamassa vastaamista. Jos kilpailija tietää pikkukysymyksen, ylimääräinen kirjain ilmestyy suurkysymykseen. Kilpailija saa yhtä monta pistettä kuin kirjaimen esiintymiä ilmestyy suurkysymykseen.


title: Oikea kysymys

text: Ensimmäisellä kierroksella juontaja esittää kilpailijoille yhden pikkukysymyksen vuorotellen kerrallaan. Kilpailija voi heti tiedettyään pikkukysymyksen yrittää arvata suurkysymyksen. Jos hän tietää sen oikein, hän saa viisi pistettä, ja otetaan ensimmäisen kierroksen toinen suurkysymys. Ensimmäistä kierrosta pelataan kahden suurkysymyksen verran.


title: Oikea kysymys

text: Toisella kierroksella myös suurkysymyksen vastaus on piilotettu, ja jokaisesta kirjaimen esiintymästä kilpailija saa kaksi pistettä. Kilpailija saa myös yrittää vastata pikkukysymyksiin niin kauan, kunnes hän vastaa väärin, jolloin vuoro siirtyy toiselle kilpailijalle. Kilpailija voi jälleen yrittää ratkaista tehtävän vastattuaan ensin oikein pikkukysymykseen, ja jos hän tietää sen, hän saa kymmenen pistettä.


title: Oikea kysymys

text: Toista kierrosta pelataan myös yleensä kahden suurkysymyksen verran. Jos aikaa jää, kolmaskin suurkysymys otetaan. Joskus harvoin toista kierrosta ehditään pelaamaan vain yhden suurkysymyksen verran. Jos ohjelma-aika on loppumassa, loput viimeisestä suurkysymyksestä otetaan niin, että kirjaimia ilmestyy suurkysymykseen vuorotellen ja kilpailijan on painettava nappia sekä tiedettävä vastaus, aivan kuten lämmittelykysymyksessä.


title: Oikea kysymys

text: Se kilpailija, jolla on enemmän pisteitä, pääsee ohjelman lopussa finaaliin. Finaalissa kilpailijalla on yhtä monta sekuntia aikaa vastata juontajan esittämiin pikkukysymyksiin kuin hänellä on pisteitä. Kysymys ja vastaus ovat piilotettu, ja vain kysymykseen ilmestyy kirjaimia, jolloin kilpailijan on tiedettävä vastaus kokonaan itse. Ajan loputtua kilpailijalla on vielä kymmenen sekuntia aikaa ratkaista kysymys ja siihen vastaus. Jos hän ratkaisee kysymyksen, hän voittaa 1 000 euroa, mutta jos ei, hän saa 300 euroa. Jos kilpailija tietää kysymyksen, hän voi päättää tulevansa kilpailemaan seuraavaan ohjelmaan tuplatakseen voittonsa.


title: Oikea kysymys

text: Studiossa oli kolme pöytäkoroketta, joiden äärellä juontaja ja kilpailijat seisoivat. Juontajan takana oli iso pyöreä ruutu, jossa liikkui ohjelman logo. Kumpaakin kilpailijaa vastapäätä studion toisessa päässä oli televisio, josta kilpailivat näkivät tehtäväkysymyksen. Studion keskellä oli ylimääräinen pöytäkoroke, jossa käytiin finaali ohjelman lopussa. Studiossa ei ollut yleisöä, ja taputukset tulivat nauhalta.


title: Taiwanin kieli

text: Taiwanin kieli (taiwaniksi: "Tâi-oân-oē" tai "Tâi-gí", , pinyin: Táiwānhuà, Táiyǔ) eli hokkien on siniittinen kieli, jota puhutaan Taiwanissa. Kielessä käytetään sekä latinalaista että kiinalaista kirjaimistoa. Se luokitellaan eteläisiin min-murteisiin eli minnan-kiinaan.


title: Kimpisen urheilukeskus

text: Kimpisen urheilukeskus on Lappeenrannan Kimpisen kaupunginosassa sijaitseva kaupungin pääasiallinen jalkapallon ja yleisurheilun kilpailujen näyttämö. Se on lappeenrantalaisen amerikkalaisen jalkapallon joukkueen Rajaritareiden kotikenttä. Kenttää käyttää myös jalkapallojoukkue PEPO.


title: Kimpisen urheilukeskus

text: Kimpisen yleisurheilustadionilla on mondo-pinnoitteiset juoksuradat ja 100 × 60 metrin suuruinen nurmikenttä jalkapalloa ja heittolajeja varten. Stadionin valaisinpylväät valaisevat kenttää 500 luxin vahvuisesti.


title: Kimpisen urheilukeskus

text: Varsinaisen yleisurheilustadionin lisäksi urheilukeskukseen kuuluu myös toinen nurmijalkapallokenttä, 3 massa ulkotenniskenttää, 2 kestopäällyste ulkotenniskenttää, ulkokoripallokenttä, 3 ulkolentopallokenttää, sekä noin kilometrin mittainen valaistu lenkkipolku. Talvella Kimpisessä on kiekkokaukalo, kaksi luistelualuetta ja valaistu noin kilometrin mittainen latu.


title: Kimpisen urheilukeskus

text: Kimpisen urheilukenttä valmistui lähelle Saimaan rantaa kesällä 1939. Areenasta tuli heti suosittu. Kesäisin siellä on järjestetty jalkapallo-otteluja ja yleisurheilukilpailuja ja talvella jääpallopelejä (vuoteen 1988 saakka). Kesällä 1975 juoksuradat ja suorituspaikat saivat ensimmäistä kertaa kestopäällysteen. Lemminkäisen uusi pinnan vuonna 1989 Novotan-polyuretaanipäällysteellä.


title: Kimpisen urheilukeskus

text: Kimpisen peruskorjauksen ensimmäinen vaihe aloitettiin 2006. Vanhan pääkatsomon katos purettiin keväänä 2007, ja tilalle pääkatsomoon ja C-katsomoon rakennettiin kesällä 2007 yhtenäinen katos. Vuoden 1997 Kalevan kisoihin väliaikaiseksi rakennettu päätykatsomo purettiin, ja sen tilalle rakennettiin keväällä 2007 uusi rinnekatsomo. Lehdistökatsomon paikat sijoitettiin C-katsomoon katoksen alle. Kesänä 2007 uusittiin myös kentän valaisinpylväät ja niihin asennettiin 500 luxin valaistus, joka riittää jalkapallossa Ykkösen tasolle. Veikkausliigaan vaadittavaa 800 luxin valaistusta ei tässä vaiheessa asennettu. Peruskorjauksen kustannusarvio oli noin 1,5 miljoonaa euroa.


title: Aleksandr Batjuk

text: Aleksandr Mihailovitš Batjuk (, s. 14. tammikuuta 1960) on aktiiviurallaan Neuvostoliittoa edustanut venäläinen entinen maastohiihtäjä ja olympiamitalisti.


title: Aleksandr Batjuk

text: Batjuk kuului hopeaa voittaneeseen Neuvostoliiton viestijoukkueeseen Sarajevon olympialaisissa 1984. Batjuk saavutti viestijoukkueessa myös maailmanmestaruuden Oslosta 1982 ja hopeaa Oberstdorfista 1987. Maailmancupissa hänen paras sijoituksensa on 15 kilometrin perinteisen viides tila 10. helmikuuta 1983.


title: Tarhavarpunen

text: Tarhavarpunen, entinen nimi keltakurkkuvarpunen, ("Gymnoris xanthocollis", myös "Petronia xanthocollis") on pienikokoinen aasialainen varpuslintu.


title: Tarhavarpunen

text: Linnun pituus on 12,5–13 cm, siipien kärkiväli 23–27 cm ja paino noin 18 g. Lintu muistuttaa hieman koirasvarpusta mutta on pienempi, sen nokka on ohuempi ja habitus peippomainen. Juhlapukuisella koiraalla on musta nokka, keltainen laikku kurkussa ja hartialla punaruskea täplä.


title: Tarhavarpunen

text: Nimialalaji esiintyy itäisestä Afganistanista ja Pohjois-Pakistanista koko Intian niemimaalle, alalaji "transfuga" (Hartert, 1838) Itä-Turkissa, Arabian niemimaan itäkolkassa, Irakissa, Iranissa ja Pakistanissa. Euroopassa elää 1 000–4 000 yksilöä ja lajin kanta on elinvoimainen. Sitä ei ole tavattu Suomessa.


title: Tarhavarpunen

text: Kuivat harvapuustoiset metsät ja pensaikot, keitaat, puutarhat ja pensasaidat.


title: Tarhavarpunen

text: Pesä on kolossa tai halkeamassa 2–6 m maanpinnan yläpuolella, kalliossa, puussa tai rakennuksessa. Käyttää mielellään muiden lintujen, kuten tikkojen ja seppien, vanhoja pesäkoloja. Naaras munii 3-4 munaa, muna painaa vajaa 2 grammaa, ja hautoo niitä yksin. Poikasista huolehtivat molemmat emot.


title: Tarhavarpunen

text: Pääosan vuodesta tarhavarpunen syö siemeniä ja kasvinosia, lisääntymisaikana myös hyönteisiä ja muita selkärangattomia.


title: Pertti Mäkelä

text: Pertti Tapani Mäkelä (s. 1. heinäkuuta 1954) on suomalainen oopperalaulaja, äänialaltaan tenori.


title: Pertti Mäkelä

text: Mäkelä syntyi Lahdessa ja opiskeli Sibelius-Akatemiassa. Hän suoritti kanttori-urkurin tutkinnon (1976), laulunopettajan tutkinnon (1978) ja lauludiplomin prof. Matti Lehtisen johdolla (1979).


title: Pertti Mäkelä

text: Mäkelä on tulkinnut monipuolisesti rooleja sekä kotimaisissa että ulkomaisissa oopperoissa. Hän sai kiinnityksen Kansallisoopperan solistikuntaan vuonna 1988 ja on vieraillut muun muassa Savonlinnan oopperajuhlilla. Levytyksien joukossa on mm. Saltun rooli Leevi Madetojan "Pohjalaisissa".


title: Jay Kogen

text: Jay Kogen (s. 1963) on yhdysvaltalainen komediasarjojen ja -elokuvien käsikirjoittaja. Yhdessä entisen käsikirjoittajakumppaninsa Wallace Wolodarskyn kanssa hän kirjoitti "Tracey Ullman Show'ta" ja "Simpsoneita". Kogen ja Wolodarsky kirjoittivat "Simpsoneihin" 10 jaksoa tuotantokausilla 1.–4. Sen jälkeen Kogen on käsikirjoittanut useita televisio-ohjelmia, mukaan lukien Emmy-palkinnon voittaneet osuudet televisiosarjoissa "Frasier", "Kaikki rakastavat Raymondia" ja "Veljemme on nero". Hän on huumorilehti "Madin" kirjoittajan Arnie Kogenin poika. Kogen on myös esiintynyt elokuvassa "The Aristocrats" (2005). Hän oli komediasarja "The Classin" vastaava tuottaja, sekä entinen stand up -koomikko.


title: Jay Kogen

text: Kogen kirjoitti yhdessä Wolodarskyn kanssa seuraavat "Simpsoneiden" jaksot:


title: Luonnonperintösäätiö

text: Luonnonperintösäätiö (vuoteen 2003 Luonnonsuojelualuesäätiö) on Pentti Linkolan vuonna 1995 perustama säätiö, joka suojelee Suomen luontoa, ensisijaisesti uhanalaista metsää. Säätiö hankkii lahjoitusvaroin omistukseensa luonnonarvoiltaan merkittäviä alueita ja takaa niille luonnonsuojelulain mukaisen pysyvän rauhoituksen. Vuoden 2018 alussa Luonnonperintösäätiöllä oli 76 suojelualuetta, yhteensä 1 578 hehtaaria.


title: Luonnonperintösäätiö

text: Luonnonperintösäätiön perusti vuonna 1995 kalastaja-kirjailija Pentti Linkola nimellä Luonnonsuojelualuesäätiö. Säätiö perustettiin Linkolan lahjoittamalla 400 000 markalla, jotka hän oli vuosikymmenten aikana säästänyt kalastajan tuloista ja luentopalkkioista. Ensimmäiset viisi vuotta säätiö keräsi varoja ja etsi sopivaa metsää suojeltavaksi. Säätiön nimi muutettiin vuonna 2003 Luonnonperintösäätiöksi, joka korostaa selvemmin säätiön sukupolvien ylitse ulottuvaa tehtävää.


title: Luonnonperintösäätiö

text: Ensimmäinen suojelualueen Luonnonperintösäätiö osti vuonna 2000. Kyseessä oli 25 hehtaarin laajuinen Saaren (nykyisen Parikkalan) kunnassa sijaitseva Akanvaara. Vuosina 2000–2003 metsiä suojeltiin keskimäärin yksi vuodessa. Suojeltu pinta-ala oli keskimäärin 11 hehtaaria vuodessa. Vuosina 2004–2008 suojeltujen metsien määrä nousi keskimäärin kolmeen vuodessa ja suojeltu vuosittainen pinta-ala 50 hehtaariin.


title: Luonnonperintösäätiö

text: Luonnonperintösäätiön saamat lahjoitukset ovat vähitellen kasvaneet. 2000-luvun alkuvuosina säätiölle lahjoitettiin keskimäärin 100 000 euroa vuodessa ja vuodesta 2004 alkaen noin 250 000 euroa vuodessa. Vuoden 2004 alussa suojelualueita oli yli 300 hehtaaria ja vuonna 2016 määrä oli kasvanut jo yli 1000 hehtaariin.


title: Luonnonperintösäätiö

text: Luonnonperintösäätiön toiminta-ajatus on Suomen luonnonsuojelun edistäminen ja luonnonalueiden säilyttäminen. Säätiö hankkii hallintaansa luonnonarvoiltaan merkittäviä alueita ja hakee niille pysyvän, lakisääteisen rauhoituksen. Säätiö hankkii metsiä ostamalla, vaihtamalla tai lahjoitusten kautta.


title: Luonnonperintösäätiö

text: Säätiö etsii mahdollisimman koskemattomia metsiä eri puolilta Suomea. Eteläisen Suomen huonosta suojelutilanteesta johtuen toiminta keskittyy pohjoisimman Lapin eteläpuolelle. Etsintää toteuttaa säätiön metsätyöryhmä yhdessä toiminnanjohtajan kanssa, ja siihen osallistuu ryhmän ulkopuolelta lukuisa joukko vapaaehtoisia avustajia. Säätiön kauppoja, tiedotusta ja edustusta on hoitamassa kokopäiväinen toiminnanjohtaja. Säätiön toimistolla Hämeenlinnassa työskentelee myös osapäiväinen työntekijä.


title: Luonnonperintösäätiö

text: Säätiön toiminta perustuu lahjoituksiin, joita saadaan sekä yksityisiltä että yrityksiltä. Kaikki säätiölle lahjoitettu raha menee metsiensuojelutyöhön.


title: Luonnonperintösäätiö

text: Luonnonperintösäätiön työ tukee ja täydentää valtion suojelutoimintaa. Säätiö tekee yhteistyötä ympäristökeskusten kanssa muun muassa tiedonvälityksessä. Säätiön toiminta omalta osaltaan kannustaa myös valtion tekemää suojelualueverkoston rakentamista.


title: Luonnonperintösäätiö

text: Säätiön apuna erityisesti metsien etsinnässä ja tiedotuksessa on Ikimetsän ystävät ry. Yhdistyksellä on ollut tärkeä tehtävä säätiön tunnetuksi tekemisessä ja toiminnan käynnistämisessä. Ikimetsän ystävät r.y. jatkaa valistustyötään metsiensuojelusta yleensä ja Luonnonperintösäätiöstä erityisesti. Yhdistys painottuu vapaaehtoisapuun ja järjestämään toimintaa, esimerkiksi talkoita ja retkiä säätiön suojelualueilla.


title: Luonnonperintösäätiö

text: Säätiö toimii yhteistyössä myös muiden järjestöjen kanssa. Vuonna 2008 aloitettiin yhteiset kampanjat Kymenlaakson lintutieteellisen yhdistyksen ja Satakunnan luonnonsuojelupiirin kanssa.


title: Luonnonperintösäätiö

text: Osa suojelualueista on muodostunut monen eri kaupan kautta, ja näin on saatu kasvatettua yhtenäistä koskemattoman metsän pinta-alaa. Monelle uhanalaiselle lajille tämä on elintärkeää.


title: Luonnonperintösäätiö

text: Säätiö ostaa metsät maapohjineen, ja alueille haetaan luonnonsuojelulain mukainen pysyvä rauhoitus. Alueilla on pääsääntöisesti sallittu jokamiehenoikeuksista vain marjastus ja sienestys. Kajoaminen kasvillisuuteen, eläimiin ja niiden pesiin on kielletty samoin kuin esimerkiksi liikkuminen moottoriajoneuvoilla. Joskus suojelupäätökseen on jätetty mahdollisuus tehdä hoitotoimenpiteitä, esimerkiksi rakentaa ojia tukkivia patoja alueen luonnontilan palauttamiseksi.


title: Luonnonperintösäätiö

text: Luonnonperintösäätiön takana suojelualueet ovat kaksinkertaisessa turvassa. Niiden suojana on luonnonsuojelulain lisäksi säätiölaki. Patentti- ja rekisterihallitus valvoo säätiöiden toimintaa ja sääntöjen toteutumista, ja säätiön hallitus vastaa omalta osaltaan tarkoituspykälän toteutumisesta. Poliittiset konjunktuurit tai muuttuvat taloudelliset intressit eivät pääse vaikuttamaan säätiön alueisiin.


title: Luonnonperintösäätiö

text: Luonnonperintösäätiön vanhimmat suojelualueet ovat Akanvaara, Enäjärven suojelualue, Haapalaakso, Harju, Keltalampi, Konttikangas, Korpivainio, Kyöpelinvuori, Käpyranta, Mustakorpi, Mustikkamäki, Limberg, Pyssynkangas, Riihikosken metsä, Sorklonvainio, Tahjanjärven metsä, Tervavaara, Topenginleija, Ullatieva ja Yli-Mylly.


title: Luonnonperintösäätiö

text: Säätiön hankkimia uudempia kohteita ovat muun muassa marraskuussa 2013 Konnevedeltä hankittu Linnunlaulun metsä (7 ha) ja marraskuussa 2013 hankittu Urjalan Metsänpeitto (13 ha). Metsänpeitto laajeni 17,5 hehtaariin maaliskuussa 2014, kun siihen hankittiin tiluksen luoteispuolelta 4,5 hehtaarin laajuinen lisämetsä. Joulukuussa 2013 säätiö hankki 17 hehtaarin laajuisen Kaikkallion Imatralta rajan läheisyydestä. Toukokuussa 2014 säätiö hankki suojelualueen Puolangan Tulijoelta. Aluetta laajennettiin elokuussa 2014.


title: Luonnonperintösäätiö

text: Luonnonperintösäätiön keskeisiä arvoja ovat uhanalaisimman luonnon suojeleminen, elämän monimuotoisuuden säilyttäminen ja metsien kauneuden ja koskemattomuuden merkityksen korostaminen. Säätiö pyrkii tarjoamaan vaihtoehdon luonnonmetsien hävittämiselle. Säätiön toimintaa ohjaa myös vastuun ottaminen ja kantaminen elämän monimuotoisuuden jatkumisesta sekä rehellisyys, luotettavuus ja avoimuus varojen käytössä ja muussa toiminnassa.


title: Luonnonperintösäätiö

text: Vuonna 2005 perustettiin Ikimetsän ystävät, joka on Luonnonperintösäätiön voittoa tavoittelematon tukiyhdistys. Yhdistyksen tarkoituksena on tukea taloudellisesti ja aatteellisesti Luonnonperintösäätiön toimintaa ja tehdä tunnetuksi Suomen vanhoja metsiä ja niiden suojelemiseksi tehtävää työtä.


title: Luonnonperintösäätiö

text: Yhdistyksen vaikutus säätiön toimintaan alkoi tuntua näkyvämmin vuodesta 2006 alkaen. Se on levittänyt sanaa säätiön toiminnasta ja hankkinut sitä kautta lisää lahjoituksia säätiölle. Pienten ja keskisuurten lahjoitusten osuus lahjoitusten kokonaismäärästä on ollut vuoden 2006 jälkeen jatkuvasti nousussa: 2000-luvun alussa osuus oli noin 10 %, kun vuonna 2008 se oli jo noin 30 %. Mitä laajemmalle tieto säätiöstä leviää, sitä vähemmän toiminta on vain muutaman suurlahjoituksen varassa. Yhdistyksen aktiivit samoin kuin muut vapaaehtoiset ovat myös auttaneet sopivien metsäkohteiden etsinnässä.


title: Chris Adler

text: Adler tunnetaan hyvin omalaatuisesta, sekä haastavasta tuplabasarin käyttötyylistä.


title: Tony Hawk’s Project 8

text: Tony Hawk’s Project 8 (eli THP8) on Tony Hawkin rullalautailusarjapelin kahdeksas osa, joka julkaistiin vuonna 2006 PlayStation 2:lle, PlayStation Portable:lle, PlayStation 3:lle, Xbox:lle ja Xbox 360:lle


title: Tony Hawk’s Project 8

text: Peli on Tony Hawk’s American Wastelandin jälkeen toinen Tony Hawk -sarjan peli, jossa pelaaja voi vapaasti rullalautailla ympäri pelialuetta ilman latauskohtia (vain Xbox 360:lla, ja PlayStation 3:lla). Peli on sarjan ensimmäinen peli, jossa käytettiin motion-capturea (vain Xbox 360:lla ja Playstation 3:lla) eli liikkeenmallinnusosuutta. Pelin suurin uutuus Nail the trick on melko erikoinen: temppua tehdessä kamera hidastuu ns. luotiaikaan kohdistuen pelihahmon jalkoihin, jolloin lautaa voi kontrolloida paremmin.


title: Tony Hawk’s Project 8

text: Tasoja voi avata pelaamalla läpi Career-pelitilaa. Tasot ovat:PSP-versiossa on olemassa myös klassikkotasoja aikaisemmista Tony Hawk-peleistä ja ne ovat:


title: Italian Grand Prix 1989

text: Italian Grand Prix 1989 oli Formula 1 -sarjan osakilpailu, joka ajettiin 10. syyskuuta 1989 Monzan radalla Italiassa. Kilpailun voitti McLarenilla ajanut Alain Prost, jolle voitto oli kauden neljäs. Paalupaikan aika-ajoissa vallannut Ayrton Senna joutui keskeyttämään moottoriongelmien takia. Muut palkintosijat menivät Gerhard Bergerille ja Thierry Boutsenille.


title: Richard Chamberlain

text: George Richard Chamberlain (s. 31. maaliskuuta 1934 Beverly Hills, Kalifornia, Yhdysvallat) on yhdysvaltalainen näyttelijä, jonka merkittävimpiä rooleja ovat olleet tohtori Kildare televisiosarjassa Tohtori Kildare ja John "Anjin-san" Blackthorne sarjassa Shogun – voittamaton. Chamberlain kertoi julkisesti olevansa homoseksuaali vuonna 2003.


title: Richard Chamberlain

text: Chamberlain syntyi Beverly Hillsissä Kaliforniassa 1934. Hänen vanhempansa olivat Charles ja Elsa Chamberlain. 1960-luvulla ennen televisiouraansa Chamberlain esiintyi lukuisissa musikaaleissa ja tuli sitten tunnetuksi lääkärisarjan "Tohtori Kildare" nimiosasta. Hänen ensimmäiset merkittävät elokuvansa olivat "Liekehtivä torni", "Viimeinen aalto", "Muskettisoturien seikkailut" ja "Monte Criston kreivi". Hän on esiintynyt Tohtori Kildaren jälkeen myös muissa tv-sarjoissa, kuten "Shogun – voittamaton", "Okalinnut" ja "Mustaparta".


title: Fantasia 2000

text: Fantasia 2000 on Disney-yhtiön vuonna 1999 valmistunut piirroselokuva, joka on jatko-osa vuonna 1940 valmistuneelle elokuvalle "Fantasia". Elokuvan tuottajana oli Walt Disneyn veljenpoika Roy. Elokuvaa valmisteltiin yhdeksän vuotta, ja se on Disney-yhtiön kallein elokuva. Elokuvassa soittaa Chicagon sinfoniaorkesteri johtajanaan James Levine.


title: Fantasia 2000

text: 1. Sinfonia nro 5, Allegro con brio (Ludwig van Beethoven)


title: Fantasia 2000

text: 2. Rooman pinjat (Ottorino Respighi)


title: Fantasia 2000

text: 3. Sininen rapsodia (George Gershwin)


title: Fantasia 2000

text: 4. Pianokonsertto nro 2, Allegro (Dmitri Šostakovitš)


title: Fantasia 2000

text: 5. Eläinten karnevaali, Finaali (Camille Saint-Saëns)


title: Fantasia 2000

text: 6. Noidan oppipoika (Paul Dukas, sellaisenaan vanhasta Fantasiasta)


title: Fantasia 2000

text: 7. Pomp and Circumstance, marssit 1, 2, 3 ja 4 (Edward Elgar)


title: Fantasia 2000

text: 8. Tulilintu, orkesterisarja (vuoden 1919 versio) (Igor Stravinski)


title: Bettino Craxi

text: Benedetto "Bettino" Craxi (24. helmikuuta 1934 Milano, Italia – 19. tammikuuta 2000 Hammamet, Tunisia) oli italialainen poliitikko. Hän toimi sosialistisen puolueen Partito Socialista Italiano (PSI), johtajana vuosina 1976–1993 ja Italian pääministerinä 1983–1987.


title: Bettino Craxi

text: Craxi nousi Italian sosialistipuolueen johtoon puoluesihteeriksi 42-vuotiaana vuonna 1976 ja sai puolueen etääntymään entisistä liittolaisista Italian kommunisteista.. Hän muun muassa korvasi puoluelipun sirpin ja vasaran ruusulla. Hän nousi Amintore Fanfanin jälkeen vuonna 1983 Italian pääministeriksi ja pysyi tehtävässä neljä vuotta. Hän hyväksyi amerikkalaisten risteilyohjusten sijoittamisen Sisiliaan, millä hän suututti kommunistit.


title: Bettino Craxi

text: Fanfanista tuli Craxin jälkeen vuonna 1987 uudestaan pääministeri.


title: Bettino Craxi

text: Korruptioon liittyvät syytökset johtivat Craxin eroon puolueen johdosta vuonna 1993. Vankeusrangaistuksen välttääkseen hän pakeni toukokuussa 1994 Tunisiaan, ja hänet tuomittiin sekaantumisesta laittomaan puoluerahoitukseen poissaolevana 20 vuoden vankeuteen. Hän kuoli 65-vuotiaana Tunisiassa sydänkohtaukseen.


title: Leukakoukulliset

text: Leukakoukulliset ("Chelicerata") on niveljalkaisten pääjakson alajakso. Nimensä mukaisesti kaikilla tähän alajaksoon kuuluvilla eläimillä on jonkinlainen leukakoukku. Leukakoukulliset on kuusijalkaisten jälkeen toiseksi laajin niveljalkaisten alajaksoista, niitä tunnetaan noin 100 000 lajia. Alajakson nimesi 1901 eläintieteilijä Richard Heymons. Leukakoukullisiin luetaan nykyisin elävät hämähäkkieläinten, merilukkien ja molukkirapujen luokat sekä vain fossiileina tunnetut meriskorpionit. Hämähäkkieläinten luokka on suurin; siihen kuuluvat hämähäkkien ohella muun muassa punkit ja skorpionit.


title: Leukakoukulliset

text: Suurin osa leukakoukullisiin kuuluvista merissä elävistä lajeista on aikojen kuluessa kuollut sukupuuttoon. Muinaiset trilobiitit olivat leukakoukullisten lähisukua, ja ne muodostavat yhdessä taksonin "Arachnomorpha". Sukupuuttoon kuolleita leukakoukullisten lajeja on tunnistettu fossiililöydöistä noin 2 000, ja niistä vanhimmat ovat myöhäiseltä kambrikaudelta. Varhaisimmat meriskorpionien ja molukkirapujen fossiilit ovat ordovikikaudelta.


title: Leukakoukulliset

text: Kaikille leukakoukullisille yhteinen anatominen piirre on erityinen raajarakenne, leukakoukku eli kelikeri. Leukakoukku on raajasta kehittynyt suuosa, jossa raajan päässä on yleensä ontto koukku. Sitä kautta eläin ruiskuttaa ruoansulatusnestettä ruokaansa. Leukakoukkuja on kolmea päätyyppiä: linkkuveitsimäinen koukku ja kaksi- tai kolmiosainen saksikoukku. Hämähäkkien leukakoukut ovat linkkuveitsimäisiä, valeskorpionien kaksiosaisia saksia ja skorpionien, lukkien, merilukkien ja molukkirapujen kolmiosaisia saksikoukkuja.


title: Keluuvene

text: Keluuvene (myös nimellä keluvene) on tukinuiton apuvene.


title: Keluuvene

text: Keluuvene on rakennettu tavallisesta soutuveneestä; keskimmäisten hankaimien paikalle on asennettu vääntötapeilla pyöritettävä käsivinssi ja keskelle perää kahdella rullalla varustettu haarukka, jonka läpi vinssivaijeri kulki. Vinssin saattoi lukita.


title: Keluuvene

text: Venettä käytti 1 - 2 uittomiestä: vinssin vaijeri kytkettiin tukkinippuun tai tukkilautan rinkipuomiin ja vene soudettiin vaijerin mitan verran eteenpäin. Sitten se kiinnitettiin maihin tai paaluun ja hinattavaa puutavaraa alettiin vinssata eteenpäin. Kysymyksessä oli siis eräänlainen käsikäyttöinen varppaaja; sillä voitiin siirtää vain muutamia nippuja tai pienehköjä tukkilauttoja kerrallaan.


title: Keluuvene

text: Keluuvene toimi tukinuittajien apuvälineenä muun muassa tukinsiirtoradoilla eli ns. "rautakanavilla" kuten Kuluntalahden siirtoradalla niitä käytettiin toiminnan loppuun asti.


title: Keluuvene

text: Nykyisin kevyet moottorihinaajat ovat syrjäyttäneet keluuveneen kokonaan.


title: Ruiskumestarin talo

text: Ruiskumestarin talo on Kruununhaassa sijaitseva, viimeistään vuonna 1818 valmistunut puurakennus, joka on Helsingin kantakaupungin vanhin paikallaan pysynyt puutalo. Ruiskumestarina toiminut Alexander Wickholm osti sen asunnoksi perheelleen vuonna 1859. Talo on yksi Helsingin kaupunginmuseon toimipaikoista, ja se on entisöity esittelemään 1860-luvun virkamiesperheen kotielämää. Kiinteistöön kuuluu yksikerroksinen päärakennus ja piharakennus, mutta aikanaan tontilla oli myös talli, navetta, vaunu- ja puuvaja. Nämä rakennukset purettiin vuonna 1905 ja niiden tilalle rakennettiin kolmikerroksinen kivitalo. Piharakennusta on käytetty niin saunana, leivintupana kuin asuinhuoneina. Alun perin päärakennus oli maalattu punamullalla, mutta Wickholmin ostaessa talon se oli jo maalattu okrankeltaiseksi.


title: Ruiskumestarin talo

text: Alun perin Ruiskumestarin talon rakennutti merimiehen leski Kristina Wörtin. Työt käynnistyivät aikana, jolloin Helsinkiä rakennettiin muutoinkin kiivaasti. Muun muassa Keisarillinen Suomen Senaatti päätettiin rakentaa tuolloin Kruununhakaan. Helsingistä oli tullut Suomen pääkaupunki kuusi vuotta aiemmin vuonna 1812. Ruiskumestari Alexander Wickholm osti rakennuksen Kristina Wörtiniltä vuonna 1859. Tontti rakennuksineen säilyi Wickholmin suvussa vuoteen 1974, jolloin ruiskumestarin tyttärentytär Martta Bröyer myi sen Helsingin kaupungille. Museo avattiin yleisölle 1980. Sitä ennen se peruskorjattiin 1978-1980. Peruskorjauksen suunnitteli Helsingin kaupungin rakennusviraston arkkitehti Aino Tandefelt-Laurila.


title: Ruiskumestarin talo

text: Talon piharakennus on ollut sisäilmaongelmien vuoksi suljettuna, sillä 1970-luvulla tehty remontti ja kivijalan vieressä kasvaneet vaahterat ovat aiheuttaneet taloon kosteusvaurioita. Keväällä 2016 talon runko korjataan perinteisiä hirsirakennusmenetelmiä noudattaen. 1970-luvun remontissa tuulettuva rossipohja purettiin, mutta uudessa remontissa se rakennetaan uudestaan. Museo avataan uudestaan vuonna 2017.


title: Ivica Vastić

text: Ivica Vastić (s. 29. syyskuuta 1969 Split, Jugoslavia) on kroatialaissyntyinen itävaltalainen jalkapallovalmentaja ja entinen hyökkääjä.


title: Ivica Vastić

text: Hän on pelasi 50 ottelua Itävallan maajoukkueessa ja teki niissä 14 maalia. Vastić valittiin Itävallan vuoden jalkapalloilijaksi vuosina 1995, 1998, 1999 ja 2007.


title: Felipe González

text: Felipe González Márquez (s. 5. maaliskuuta 1942) on espanjalainen poliitikko. Hän oli Espanjan sosialistisen työväenpuolueen pääsihteerinä vuosina 1974–1997 ja maansa pääministerinä 1982–1996.


title: Felipe González

text: González opiskeli lakia Sevillan Instituto San Isidorossa. Hän liittyi kiellettyyn PSOE:hen vuonna 1963 käyttäen salanimeä "Isidoro". Hänet valittiin PSOE:n johtoon Suresnesissa Ranskassa järjestetyssä puoluekokouksessa 1974.


title: Felipe González

text: Ensimmäisissä demokraattisissa vaaleissa 1977 hänet valittiin maan parlamenttiin Cortes Generalesiin ja puolueesta tuli suurin oppositiopuolue, mikä toistui 1979. PSOE voitti vuoden 1982 vaalit historiallisella tuloksella saaden 48,11 % äänistä. Ensimmäisen kerran mikään puolue sai ehdottoman enemmistön parlamentissa.


title: Felipe González

text: Gonzálezin hallitus sääti koulutuksen ilmaiseksi 16 ikävuoteen asti ja laillisti osin abortin katolisen kirkon vastustuksesta huolimatta. Sosiaaliturvajärjestelmän luominen aloitettiin.


title: Felipe González

text: Helmikuussa 1983 hallitus kansallisti konkurssin partaalla olleen suuryhtiö Rumasan. Kansallistaminen johti oikeustaisteluun, joka selvitettiin vasta 1986. Hallituksen lupaus 800 000 työpaikasta terästeollisuudessa kääntyi teollisuuden uudelleenjärjestelyksi ja irtisanomisiksi. Vuonna 1985 hallitus aloitti laajan yksityistämisen. Ammattiliitot järjestivät 20. kesäkuuta 1985 yleislakon sosiaaliturvan uudistuksen vuoksi.


title: Felipe González

text: Gonzálezin toisella kaudella, vuoden 1986 vaalien jälkeen, Espanja liittyi EEC:hen. Vaikka sosialistipuolue oli vastustanut NATOa, González ilmoitti kannattavansa jäsenyyttä ja kansanäänestys vahvisti jäsenyyden. Espanja tuki Kuwaitin vapauttanutta liittoumaa ensimmäisessä Persianlahden sodassa 1991.


title: Felipe González

text: 14. joulukuuta 1986 järjestetty yleislakko pysäytti koko maan. PSOE:n vasemmistosiipi ja ammattiliitot syyttivät Gonzálezia oikealle siirtymisestä.


title: Felipe González

text: PSOE menetti kannatustaan kaupungeissa vuoden 1989 vaaleissa ja vuoden 1993 vaaleissa sen oli liittouduttava Katalonia ja Baskimaan pienpuolueiden kanssa hallituksen kokoamiseksi. González sai 1993 Karlspreis-palkinnon "Euroopan idean ja rauhan edistämisestä."


title: Felipe González

text: 1990-luvun puolivälissä kansanpuolue alkoi syyttää Gonzálezia talousongelmista, vaikka työttömyys oli laskussa aiempien talousuudistusten alettua vaikuttaa. Hallitus joutui myös osalliseksi useista korruptioskandaaleista. Espanjan media, etenkin El Mundo -lehti selvitti 1983–1987 toimineen, baskien terrorijärjestö ETAa vastaan toimineen GAL-terroristiryhmän taustoja, jotka johtivat Gonzálezin hallitukseen. Lähinnä Ranskan puoleisessa Baskimaassa toiminut kuolemanpartio teki tuona aikana 27 murhaa.


title: Felipe González

text: PSOE:ssa harkittiin pitäisikö Gonzálezin luopua puolueen johdosta ja nimittää siihen ainoa hallituksensa alkuperäinen jäsen, Javier Solana. Aiemmin Gonzálezin NATO:n vastaista kampanjaa johtanut Solana kuitenkin nimitettiin joulukuussa 1995 sotilasliiton pääsihteeriksi. González nimitettiin 1996 ETYJ:n erikoisedustajaksi sovittelemaan Jugoslavian kriisiä.


title: Felipe González

text: González luopui paikastaan Cortesissa 2004.


title: Felipe González

text: González valittiin joulukuussa 2007 Euroopan unionin "viisaiden miesten" ryhmän puheenjohtajaksi.


title: Andrew Leith Adams

text: Andrew Leith Adams (21. maaliskuuta 1827 Aberdeen, Skotlanti – 29. heinäkuuta 1882 Queenstown, Irlanti) oli skotlantilainen lääkäri, luonnontieteilijä ja paleontologi. Hän oli kirjailija Francis Adamsin isä.


title: Andrew Leith Adams

text: Adams oli armeijan lääkäri ja palveli 22. jalkaväkirykmentissä Intiassa vuodesta 1848 alkaen. Hän palveli myös Kashmirissa, Egyptissä, Maltalla, Gibraltarissa ja Kanadassa. Vapaa-aikansa hän käytti tutkimalla näiden alueiden luontoa. Maltalta löytämiensä selkärankaisten fossiilien innostamana hän perehtyi norsujen fossiileihin ja hänestä tuli alan auktoriteetteja.


title: Andrew Leith Adams

text: Jäätyään eläkkeelle vuonna 1873 Adams sai luonnonhistorian professorin oppituolin Trinity Collegessa Dublinissa ja Queen's Collegessa Corkissa. Hän julkaisi kaksi kirjaa, "Wanderings of a Naturalist in India, the Western Himalayas and Cashmere" (1867) ja "Notes of a Naturalist in the Nile Valley and Malta" (1871). Hänet valittiin Royal Societyn jäseneksi 1872.


title: Andrew Leith Adams

text: Adamsin kunniaksi on nimetty jääkuikka ("Gavia adamsii"). Adams nimesi joukon lintuja, muun muassa useita varpussukujen alalajeja ja tuhkalumivarpusen ("Montifringilla adamsi").


title: Jon Vitti

text: Jon Vitti on yhdysvaltalainen käsikirjoittaja, joka tunnetaan parhaiten yhtenä "Simpsonit" -animaatiosarjan tuotteliaimmista käsikirjoittajista. Hän on ollut käsikirjoittajana myös televisiosarjoissa "Family Guy" ja "Kukkulan kuningas", sekä toiminut useiden animaatioelokuvien, kuten "Ice Agen" (2002) ja "Robots" (2005) konsulttina. Vitti on käsikirjoittanut 25 "Simpsonien" jaksoa 1.–16. tuotantokausilla eli vuosina 1989–2005. Hän oli myös yksi "The Simpsons Movie" -elokuvan yhdestätoista käsikirjoittajasta.


title: Jon Vitti

text: Hän on suorittanut akateemisen loppututkinnon Harvardin yliopistossa, missä hän kirjoitti ja oli Mike Reissin kanssa opiskelijoiden huumoriyhdistyksen Harvard Lampoonin puheenjohtaja. Ennen liittymistään Simpsoneiden käsikirjoittajakaartiin hänellä oli lyhytaikainen työjakso "Saturday Night Liven" kanssa. Hän on kuvaillut kokemuksiaan DVD:n kommenttiosiossa "hyvin onnettomiksi vuosiksi". Jätettyään työnsä Simpsoneiden käsikirjoittajana neljännen tuotantokauden jälkeen, McQuaid on kirjoittanut HBO:n sarjoihin "The Larry Sanders Show" ja "Da Ali G Show".


title: Jon Vitti

text: Vittiä kutsutaan joskus myös nimellä "MCQ".


title: Jon Vitti

text: Vittin vaimo Ann on "Simpsonien" käsikirjoittajan George Meyerin sisar.


title: Jon Vitti

text: Vitti on käsikirjoittanut seuraavat "Simpsonien" jaksot. Jaksot ”Rakkausromaani” ja ”Menneitä muistellen” hän kirjoitti salanimellä Penny Wise, koska ne olivat aiempien jaksojen sisältöä kierrättäviä ns. leikejaksoja ("clip show").


title: Sissi (albumi)

text: Sissi on Dave Lindholmin 11. sooloalbumi. Se julkaistiin loppuvuodesta 1987. Levy julkaistiin ensimmäisen kerran cd-muodossa 8. joulukuuta 2010, uudelleen masteroituna.


title: José Blues

text: José Blues on Dave Lindholmin 12. sooloalbumi. Se julkaistiin loppuvuodesta 1988.


title: Eduardo Frei Montalva

text: Eduardo Frei Montalva (16. tammikuuta 1911 – 22. tammikuuta 1982) oli Chilen presidentti vuosina 1964–1970. Hän kuului alun alkaen konservatiivipuolueeseen, mutta oli vuonna 1938 mukana perustamassa Falange Nacional -puoluetta, josta myöhemmin tuli Kristillisdemokraatit.


title: Eduardo Frei Montalva

text: Montalvasta tuli senaatin jäsen vuonna 1949. Hän oli presidenttiehdokkaana jo vuonna 1958 ja tuli valituksi 1964, jolloin hän voitti Salvador Allenden. Allende seurasi häntä vuonna 1970.


title: Eduardo Frei Montalva

text: Montalva kuoli 71-vuotiaana Santiagossa leikkauksesta koituneen verenmyrkytyksen seurauksena. 27 vuotta myöhemmin tapausta alettiin epäillä Pinochetin DINA:n tekemäksi myrkytykseksi. 7. joulukuuta 2009 Santiagossa pidätettiin kuusi murhasta epäiltyä, joista neljä lääkäreitä.


title: Eduardo Frei Montalva

text: Frein poika Eduardo Frei Ruiz-Tagle oli myös myöhemmin maan presidenttinä.


title: William Grove

text: Sir William Robert Grove (s. 11. heinäkuuta 1811 Swansea, Wales – k. 1. elokuuta 1896 Lontoo, Englanti) oli brittiläinen fyysikko ja alkujaan lakimies ja London Institutionin fysiikan professori vuodesta 1841.


title: William Grove

text: Grove syntyi Swanseassa Walesissa, ja oli perheen ainoa lapsi. Hänen ensimmäiset opiskeluvuotensa olivat yksityisopiskelun varassa ennen kuin Grove aloitti opiskelun Brasenose Collegessa Oxfordissa. 1832 hän valmistui ja samana vuonna Grove liittyi "kuninkaalliseen instituutioon" ja oli Swansea Literary and Philosophical Society (Swansean kirjallinen ja filosofinen yhdistyksen) perustaja.


title: William Grove

text: Grove julkaisi vuonna 1838 polarisaatiottoman Groven sähköparin, joka oli paljon tehokkaampi ja halvempi kuin John Frederic Daniellin kaksi vuotta aiemmin julkaisema paristo.


title: William Grove

text: Veden hajottaminen vedyksi ja hapeksi sähkön avulla oli keksitty 1800-luvun alussa. Grove meni askeleen pidemmälle, ja yhdisti vetyä ja happea saadakseen vettä ja sähköä. Hän huomasi, että jos näin syntyneen sähkön avulla hajotettiin lisää vettä, voitiin luoda tapahtumaketju jota voidaan kuvata ensimmäiseksi polttokennoksi.


title: William Grove

text: Grove kutsuttiin Royal Societyn jäseneksi vuonna 1840. Hän alkoi pian toimia yhdistyksen uudistamiseksi, koska valta oli siellä keskittynyt pienen hyvä veli -verkoston käsiin.


title: William Grove

text: Groven vuonna 1846 kirjoittamassa kirjassa "On the correlation of Physical Forces" hän ennakoi energian säilymisen periaatteita, jotka Helmholz kuvasi tarkemmin seuraavana vuonna.


title: William Grove

text: Grove julkaisi kaikkiaan noin seitsemänkymmentä artikkelia ja kirjaa, useimmat sähkökemian alalta.


title: William Grove

text: Kuninkaallisessa instituutiossa Grove tapasi Emma Maria Powlesin (kuoli 1879) ja meni naimisiin tämän kanssa vuonna 1837. Pari sai kaksi lasta, Emilen ja Annan.


title: William Grove

text: Groven tytär Imogen Emile (kuoli 1886) meni naimisiin William Edward Hallin kanssa vuonna 1886. Tyttärensä Anna oli naimisissa Herbert Augustus Hillin kanssa ja he saivat kaksi lasta: Edmond Herbert Grove-Hills ja John Waller Hills.


title: Tekken 5: Dark Resurrection

text: Tekken 5: Dark Resurrection on Namcon kehittämä ja julkaisema "Tekken"-pelisarjaan kuuluva paranneltu versio "Tekken 5":stä. PlayStation Portablelle peli julkaistiin nimellä "Tekken: Dark Resurrection". PlayStation 3:lle se taas ilmestyi PlayStation Networkista ladattavana versiona. "Tekken 5: Dark Resurrectionin" seuraaja on "Tekken 6".


title: Tekken 5: Dark Resurrection

text: Dark Resurrectionin PSP- ja PS3-versiot eroavat siten, ettei PS3-versiossa ole lainkaan story battle -moodia. Hahmojen prologuet ja lopetusvideot jäävät siis kokonaan pois pelistä, paitsi kolmen uuden hahmon videot voi ostaa customize-tilassa.


title: Tekken 5: Dark Resurrection

text: Uusia hahmoja pelissä ovat Sergei Dragunov, Armor King II ja Lili. Toisin kuin "Tekken 5":ssä, "Dark Resurrectionin" PlayStation 3 -versiossa pystyy ohjaamaan myös Jinpachi Mishimaa.


title: Tekken 5: Dark Resurrection

text: Tekken 5: Dark Resurrection Online on päivitysversio PlayStation 3:lle, joka nimensä mukaisesti sisältää verkkopelimahdollisuuden.


title: Resisposse

text: Resisposse on helsinkiläinen rap-yhtye, joka koostuu kehitysvammaisista henkilöistä. Yhtye on perustettu 2000-luvulla. Resisposse on esiintynyt Tavastia Klubilla, Savoy-teatterissa ja Merikarvialla Tanner Tömisee 2006 -tapahtumassa. Yhtyeen kappaleet kertovat erilaisuudesta. Resispossen sanoma on, ettei ketään pitäisi kiusata erilaisuuden takia.


title: Resisposse

text: Resispossen solistina toimii helsinkiläinen Kalle Havumäki, jonka äiti on Yleisradion toimittaja Marjukka Havumäki. Havumäkeä alias MC Pikku Koo:ta haastateltiin Nelosella esitetyssä Buusteri-televisiosarjassa, kun ohjelma vieraili Käpylän yläasteella vuoden 2006 viikolla 45. Esiintyminen ladattiin YouTube-videopalveluun ja siitä tehtiin myös pilaversioita. Tapauksen johdosta Havumäki joutui kiusaamisen ja pilapuhelujen kohteeksi ja harkitsi jopa muusikonuran lopettamista. Havumäki perheineen pyrki poistamaan videota netistä siinä kuitenkaan onnistumatta.


title: Onkalo

text: Onkalo tarkoittaa muun muassa seuraavia:


title: 1000 Rauhanlippua

text: 1000 Rauhanlippua oli ympäristötaideteos ja protesti Kolin kansallispuiston laskettelurinnehakkuille kesällä 2000. Suomalainen arkkitehti- ja taiteilijapari Casagrande & Rintala keräsivät 1 000 käytettyä lakanaa mielisairaaloista ympäri Suomea ja pystyttivät lakanat valkoisina lippuina Ukko-Kolin laskettelurinteeseen. Teos voitti ensimmäisen palkinnon kansallisessa Sovitus -ympäristötaidekilpailussa.


title: 1000 Rauhanlippua

text: Työ kohdisti huomiota ikimetsien hakkuisiin ja liike-elämän hulluuteen.


title: Nino Benvenuti

text: Giovanni "Nino" Benvenuti (s. 26. huhtikuuta 1938 Isola d'Istria, nykyinen Slovenia) on entinen italialainen nyrkkeilijä. Hän oli sekä olympiavoittaja että ammattilaisnyrkkeilyn maailmanmestari niin WBA:n kuin WBC:n tilastoissa.


title: Nino Benvenuti

text: Benvenuti voitti 120 ottelua amatöörinä häviämättä kertaakaan. Amatööriura huipentui kahden Euroopan-mestaruuden (Praha 1957 ja Luzern 1959) jälkeen välisarjan olympiakultamitaliin Roomassa vuonna 1960.


title: Nino Benvenuti

text: Ensimmäisen ammattilaisottelunsa Benvenuti kävi 20. tammikuuta 1961, jolloin hän voitti Ben Ali Allalan. Hän eteni saavuttamalla kevyen keskisarjan (superwelter) Italian mestaruuden ja Euroopan mestaruuden, kunnes 1965 löi maailmanmestaruusottelussa maanmiehensä Sandro Mazzinghin. Seuraavana vuonna hän menetti tittelinsä Etelä-Koreassa. Hän hävisi Ki-Soo Kimille, jonka hän oli voittanut jo olympialaisissa. Tämä oli Benvenutin ensimmäinen tappio yli 50 ottelua kestäneen voittoputkensa jälkeen.


title: Nino Benvenuti

text: Benvenuti keskittyi Korean tappionsa jälkeen keskisarjaan (middleweight). Hän löi maailmanmestaruusottelussa Emile Griffithin vuonna 1968, hävisi sen pian takaisin ja voitti uudestaan seuraavana vuonna. Hän menetti tittelinsä lopullisesti vuonna 1970, jolloin hän hävisi Carlos Monzónille.


title: Nino Benvenuti

text: Kaikkiaan Benvenutin ammattilaisuralla kertyi 90 ottelua, joista 82 voittoa - 35 tyrmäämällä - ja seitsemän tappiota sekä yksi ratkaisematon.


title: Nino Benvenuti

text: Nyrkkeilyuran jälkeen Nino Benvenuti loi uraa liikemiehenä ja veti omaa showtaan Italian televisiossa RAI:ssa. Hän osallistui Triesten kunnallispolitiikkaan. Vuonna 1995 hän päätti siirtyä Kalkuttaan Intiaan tekemään Äiti Teresan liikkeen hyväntekeväisyystyötä.


title: Tuncay Şanlı

text: Tuncay Şanlı (s. 16. tammikuuta 1982 Adapazarı) on turkkilainen jalkapalloilija. Hän on pelipaikaltaan hyökkääjä ja edustaa Intian Superliigassa pelaavaa FC Pune Cityä.


title: Tuncay Şanlı

text: Şanlı edusti vuosina 2000–2002 kotimaassaan Sakaryasporia ja vuosina 2002–2007 Fenerbahçea. Fenerbahçessa hän oli voittamassa Turkin superliigan mestaruutta kolmesti. Vuonna 2007 hän siirtyi Englannin Valioliigaan Middlesbroughiin ja elokuussa 2009 Stoke Cityyn.


title: Tuncay Şanlı

text: Şanlı siirtyi tammikuussa 2011 saksalaiseen VfL Wolfsburgiin, mutta pelasi seuraavan kauden lainalla englantilaisessa Boltonissa. Syyskuussa 2012 hän siirtyi turkkilaiseen Bursasporiin, jossa pelasi helmikuuhun 2014. Kauden 2014–2015 hän pelasi qatarilaisessa Umm-Salalissa ennen siirtymistään Pune Cityyn.


title: Tuncay Şanlı

text: Turkin maajoukkueessa Şanlı on pelannut vuosina 2002–2010 kaikkiaan 80 maaottelua, joissa hän on tehnyt 22 maalia. Hänet valittiin vuoden 2003 maanosaliittojen cupin toiseksi parhaaksi pelaajaksi, ja Turkki sijoittui turnauksen kolmanneksi. Hän pelasi neljä ottelua EM-kilpailuissa 2008, joissa Turkki eteni välieriin.


title: Tameichi Hara

text: Tameichi Hara (, 16. lokakuuta 1900 – 10. lokakuuta 1980) oli keisarillisen Japanin laivaston upseeri.


title: Tameichi Hara

text: Hara oli tokiolaisen perheen poika. Hän kävi Etajiman kadettikoulun ja toimi laivastossa etupäässä hävittäjäupseerina. Hänen palvelusaikansa alku ei ollut oikeastaan millään tavoin muista poikkeava, joskin hän keräsi koulutusaikanaan useita keisarillisella krysanteemilla koristettuja hopeisia savukekoteloita ja taskukelloja kunnostauduttuaan erityisesti matemaattisissa tehtävissä. Tämä ei ollut kuitenkaan millään muotoa poikkeuksellista: tämän kaltaisia lahjakkuuksia oli miltei joka vuosiluokalla.


title: Tameichi Hara

text: Hänet koulutettiin torpedoupseeriksi ja tässä tehtävässä hänen erityistaitonsa paljastuivat nopeasti, koska jo muutamassa kuukaudessa hän hankki itselleen maineen koko keisarillisen laivaston tarkimmin osuvana torpedoupseerina.


title: Tameichi Hara

text: Syy tähän saavutukseen oli se, että hän huomasi silloisen torpedotekniikan virheellisyyden ja sai luvan käyttää ammunnoissa omia ajatuksiaan - erinomaisin tuloksin.


title: Tameichi Hara

text: Hän alkoi pitää pikkutarkkaa yksityistä kirjanpitoa ammunnoistaan ja saatuaan tarpeeksi aineistoa kokoon kehitti vapaa-ajallaan laajan matemaattisen teorian, jonka avulla osoitti siihenastisen torpedo-opin virheet.


title: Tameichi Hara

text: Kun hän esitteli työnsä tulokset amiraaleille, nämä huomasivat heti, miten hyvää työtä tutkimus oli. Työnsä seurauksena Hara sai ensin kirjoittaa uuden torpedokäsikirjan ja sen osoittauduttua suurmenestykseksi hänestä tuli sotakorkeakoulun torpedo-opin opettaja. Upseeritoverit antoivatkin Haralle arvostavan kutsumanimen "Torpedoprofessori".


title: Tameichi Hara

text: Kaiken tämän johdosta voi sanoa, että hänen kohtalonsa oli tietyssä mielessä ironinen. Hän ei kiireidensä vuoksi ehtinyt käydä sotakorkeakoulua, jonka käyminen on yleensä ehdoton edellytys korkeampiin arvoihin ylenemiselle, mutta kuitenkin hänen ehdoton pätevyytensä kapealla erikoisalallaan hankki hänelle opettajan paikan samassa koulussa.


title: Tameichi Hara

text: Tameichi Haran pääosin omalla ajallaan tekemä teoreettinen tutkimus ja sen osaava soveltaminen käyttöön yhdessä uuden, entisiin verrattuna lähes mullistavan tehokkaan happikäyttöisen Pitkä Keihäs -torpedon kanssa lieneekin pitkälti selitys japanilaisten sodan alussa murskaavan ylivoimaiseen torpedoaseen käyttöön.


title: Tameichi Hara

text: Japanilaisten perinteisen tavan mukaan hän meni nuorena naimisiin vanhempien järjestämän morsiamen kanssa. Avioliitosta tuli sellainen, jota lännessä sanotaan "taivaassa säädetyksi" eli se kesti kuolemaan asti. Perhe sai kaksi tytärtä.


title: Tameichi Hara

text: Toisen maailmansodan alettua Hara nimitettiin hävittäjäkapteeniksi. Hävittäjä "Amatsukazen" päällikkönä hän otti osaa useisiin taisteluihin. Guadalcanalin taistelussa hänen aluksensa vaurioitui lähes uppoamiskuntoon, mutta kapteenin taito sai sen lopulta satamaan.


title: Tameichi Hara

text: Seuraava hävittäjä, vanha ja heikkokuntoinen "Shigure" venyi hänen päällikkyydessään uskomattomiin saavutuksiin. Eräs vähiten tunnetuista yhteenotoista oli se, kun "Shigure" upotti päälle ajamalla yhdysvaltalaisen moottoritorpedovene PT-109:n, jonka päällikkönä oli sittemmin presidentiksi asti kohonnut luutnantti John F. Kennedy. "Shiguren" päällikkönä Hara ansaitsi toisen liikanimensä, ”upottamaton kapteeni”.


title: Tameichi Hara

text: Vuonna 1945 kommodoriksi ylennetty Hara siirrettiin Saseboon sotakoulun johtajaksi. Hänen oppilaansa käyttivät Shinyo-itsemurhaveneitä ja kevytsukelluslaitteita. Molempien järjestelmien toimivuus oli lievästi sanoen olematon, ja lopulta Hara sai komennuksen taistelulaiva "Yamatoa" suojelevan hävittäjäosaston komentajaksi, lippulaivanaan kevyt risteilijä "Yahagi". Tehtävän johdosta hänet ylennettiin kommodoriksi. Tämä oli normaalisti esivaihe ennen lippueamiraaliksi ylentämistä, mutta sota loppui ennen kuin ylennys ehti tulla eli amiraalia Harasta ei koskaan tullut - varsinkin kun hänen viimeinen taistelutehtävänsä päättyi siihen, että lippulaiva ja kuusi kahdeksasta hävittäjästä upotettiin.


title: Tameichi Hara

text: "Yahagi" upotettiin Okinawan lähellä samassa ilmahyökkäyksessä kuin "Yamato", mutta Hara selvisi hengissä.


title: Tameichi Hara

text: Hara selvisi sodasta ilman ruumiillisia vammoja. Hän kertoo saaneensa jo varhain vaimoltaan perinteisen valkean kangasvyön, johon tämä oli kadunkulmassa seisten kerännyt punaisen ompeleen 999:ltä ohikulkijalta – kuten lukemattomat japanilaiset sotilaiden vaimot ja morsiamet tekivät. Hara sanoo uskovansa, että tämä vyö – tuhannen naisen rukoukset hänen puolestaan – varjeli häntä koko sodan läpi.


title: Tameichi Hara

text: Hara oli poikkeuksellisen humaani japanilaiseksi sotilaaksi, vaikka hänen oli vaikea ymmärtää sitä, ettei ahtaalle joutunut vihollinen taistellut kuolemaan asti vaan antautui, hän kuitenkin paheksui syvästi niin kamikaze -hyökkäyksiä kuin koko itsemurhasodankäyntiä - tämä kuitenkin osittain siksi, että tarkoitukseen hankitut välineet olivat lievästi sanoen ala-arvoisia.


title: Tameichi Hara

text: Pitkän ja monipuolisen jos -vivahteisenkin uransa ansiosta Hara ehti tutustua erittäin moniin huomattavassa asemassa olleisiin japanilaisiin upseereihin. Näistä voi mainita Pearl Harbourin ja Midwayn hyökkäyksiä johtaneen amiraali Chuichi Nagumon.


title: Tameichi Hara

text: Hara erotettiin laivastosta miehittäjien määräyksestä vuonna 1945. Kuten lukemattomat muutkin aseveljensä, hänkin hankki elantonsa kaupittelemalla kalaa kastikkeessa ovelta ovelle aina vuoteen 1952, jolloin miehitys loppui. Silloin hän pääsi erään suolankuljetusyhtiön palvelukseen, josta jäi eläkkeelle vuonna 1972.